Balmasedako Udala - 2012ko Karmen jaiak Balmasedan\n2012ko Karmen jaiak Balmasedan\nEtorri da uda, eta, udarekin batera, Karmengo jaiak. Aurten badira hainbat berritasun: herri-bazkaria, gaztetxoen parkea eta batukada, besteak beste. Uda eta jai zoriontsuak opa dizkizuegu!\n22:00 - Habanerak Rioja Express taldearekin, Huequillosen.\n09:00 -Arrantza-leihaketa Zubi Zaharrean.\n12:00 - XVI. tortilla eta marmitako gastronomia-txapelketak San Severino plazan.\n13:00 - Hipo eta Tomax pailazoen “Dinbi Danba” ikuskizuna San Severino plazan.\n14:00 - Gastronomia-txapelketetako sari-banatzeak San Severino plazan.\n18:00 - Zezen-jaialdia.\n20:00 - Erromeria Laiotz taldearekin San Severino plazan\n24:00 - Su-ikuskizun ibiltaria Disco Death taldearekin.\n00:45 - DJ Oihan Vega San Severino plazan.\n11:00 - Nekazaritza-azoka (betiko produktuen dastatzea eta salerosketa) San Joan plazan.\n12:00-14:00 - Umeen parkea San Severino plazan.\n12:00-14:00 - Gaztetxoen parkea San Joan plazan.\n15:00 - Herri-bazkaria. San Severino plaza.\n16:30 - Mus-txapelketa eta herri-kirolak San Severino plazan.\n18:00:00-21:00 - Umeen parkea San Severino plazan.\n18:00:00-21:00 - Gaztetxoen parkea San Joan plazan.\n20:00 - Txalupen jaitsiera.\n20:30 - Apar-festa San Severino plazan.\n21:00 - Txalupen jaitsierako sari-banatzea.\n21:00:00 - Batukada Brincadeira taldearekin San Severino plazan.\nGoizean zehar: 3X3 saskibaloi-lehiaketa frontoi txikian.\n18:00 - Herri-zekorketa.\n20:00 - Nazioarteko dantza-jaialdia San Joan plazan.\nUztailaren 15eko herri-bazkaria izango da aurtengo jaietako berritasun nagusietako bat. San Severino plazan izango da, eta menua ondokoa izango da: paella eta postrea (kesada eta gazta freskoa irasagarrarekin), ogia eta ardoa; 9 euroan. Ostean, nagusientzako jokoak egingo dira, esaterako, zaku-lasterketa.\nAurten, gainera, txikienentzako jolasen parkeaz gain, gaztetxoentzako parke bat ere antolatu da San Joan plazan. Uztailaren 15ean izango da. Besteak beste, tirolina jarriko da Historiaren museotik errekaren bestaldera, bai eta rokodromoa, kanoak eta arku-tiroa ere. Gazteak kanpoan diberti daitezen jolas andana, alegia.\nBetiko txalupen jaitsiera, gazteenei zuzendutakoa, uztailaren 15ean izango dira. Arautegian hainbat aldaketa egin dira: Aurten dekoraziorik onena duen kanoa sarituko da, bai eta helmugara kide gehien dituela heltzen den txalupa ere. Beti bezala, gura den bezalakoa izango da txalupen materiala, eta postuen zozketa irteeran bertan, lehengo hiltegian, egingo da jaitsiera hasi aurreko minutuetan.\nSu artifizialak ere berritasunekin datoz. Uztailaren 14an, 24:00etan su-erakustaldi ibiltari batez gozatzeko beta izango dugu. Jaialdia hirigune historikoko kaleetan zehar igaroko da, eta musikaz eta piroteknia-eztandaz blai dator. Bertaratzen direnei arren eskatzen diegu kontuz ibiltzeko, sua benetakoa izango baita.\nAzkenik, nabarmentzekoa da uztailaren 15ean, igandez, jaiei bukaera emango dien batukada-ikuskizuna. Batukadaren musika perkusio-tresnez osaturiko taldeak egiten du, sambaren deribazio bat dela esaten da. Jatorria Afrikan badu ere, Brasilen oso ezagun egin da, eta handik igaro da Europara. Erritmoz jositako eztanda, udarako apropos-aproposa.\nUztailaren 14an (larunbata) 18:00etan Isabel Reyna Tartiere de Biedres andrearen ganadutegiko 6 zekor-zezen toreatuko dituzte Víctor Mendes, Oscar Higares, mari Paz Vega, Julio Benítez “El Cordobés” eta Sebastián Palomo Linares zezen hiltzaileek, eta Lilian Ferrani nobilleroak. Bestalde, uztailaren 16an (astelehena), 18:00etan ere bai, gure hiribilduko zaleen ausardia ikusteko aukera izango dugu; izan ere, Nafarroako Jesús Estenaga jaunaren ganadutegiko animaliekin egingo den zekorketan parte hartuko dute.\nHonako hau da sarreren prezioa: 25 euro larunbatekoa eta 8 euro astelehenekoa. 11 urte bitarteko umeentzat 10 euroan salduko dira lehenengo eguneko sarrerak, eta zekorketa doan ikusi ahal izango dute.\nUztailaren 13an (ostirala), 20:00etan, Rioja Express taldearen eskutik atsegin hartuko dugu Habaneras sorta batekin. Horietan, Balmasedako konpositore askok egindakoak daude. “Volver a Balma”, Rosa Gómez Peredarena, “El Barracón” Aniquín maisuarena, “Tú eres la rosa” Alejandre maisuarena, “Bajo los tilos” Javi Aguirre, “Se llama José Manuel” Rioja Express fanfarrearena eta “Voy a Balma” ÑKUrena.\nHorrez gain, erritmo arinagoko abesti tradizionalak ere egongo dira; besteak beste, boleroak, balsak, corridoak...\nAurtengo berritasuna oso ezagunak diren bi gai izango dira. Horietako bat da “Los pasajeros”, hain zuzen ere, Manín taldeak 50, 60 eta 70eko hamarkadetan abesten zuen balsa. “Fue tan poco tu cariño” izango da gure herriko jaietan lehenengo aldiz joko duten gaia. Rocío Durcalen ahotsean abestutako Juan Gabrielen corrido mexikar aski ezagun eta ospetsua da.\nEguzki Dantza Taldeak beste urte batez Nazioarteko Dantza Jaialdia antolatu du Karmengo jaiei amaiera emateko. Uztailaren 28an izango da, 20:00etan, San Juan plazan, eta talde gonbidatua Venezuelatik iritsiko da. Guanaguanare Nazioarteko Dantza elkartea da. Talde ospetsu hau 1978an sortu zen, eta Venezuelako Llanos Occidentales eskualdean emanaldik handienetarikoa bilakatu da. Marcos Yépez koreografo eta dantza maisuari esker, dantzari eta musikari gazte hauek euren lurraldean barrena ibiltzeko aukera izan dute, baita atzerrira irteteko aukera ere. Nabarmentzekoa da Apiro herriko (Italia) alkateak Europako dantza venezuelarraren mandatari gisa egindako ohorezko aipamena.\nFesta hauetan ere barrakak izango ditugu. Atrakzioak zabalik egongo dira uztailaren 13tik 16ra bitartean. Barrakaren eguna hilaren 16an izango da, astelehenean, eta egun horretan euro bateko tarifak egongo dira. Instalazioak behin-behineko aparkalekuan jarriko dira, Ercorecaren ondoan.\nKarmengo jai hauek direla eta, Jai Batzordean arau berriak ezarri dira. Zazpi kideko mahaia eratu da: kultur eta gizarte-elkarteetako hiru ordezkarik, kirol-elkarteetako bi ordezkarik eta merkatarien elkarteko ordezkari batek osatzen dute, Jai-arloko zinegotzi Kepa Intxaurberekin batera. Lehenengo batzarra iragarri aurretik gutun bat bidali zitzaien hiribilduko elkarteei, mahaian parte hartzeko eskaera egin zezaten. Parte hartzeko gogoa adierazi nahi dutenen artean hautaketa egin da, elkartekideen kopuruaren, elkartearen antzinatasunaren eta egiten dituen jardueren arabera. hautatze-prozesu horren bidez, honako elkarte hauek hautatu dira: Vía Crucis Biziduna, Zoko Maitea, Kolitza korala, Balmaseda FC, Baloncesto Balmaseda eta Balmadenda. Nolanahi ere, elkarte guztiek parte har dezakete, lan-batzarretan ideiak emanez, betiere denentzako jai-egitaraua egitea lortzeko. Hizpide dugun kasuan, beste elkarte hauek ere parte hartu dute: MotoClub Kolitza, Balmasedako Mendi Taldea, Balmekintza eta Errota Zahar.


Galdakaok hainbat hitzaldi eta bi irteera eskainiko ditu azaroan adineko pertsonentzat\nGaldakaoko adinekoen dinamizazio zerbitzuak hainbat jarduera eskaintzen ditu azaro honetarako. Alde batetik, azaroaren 11n eta 18an, "Heriotzaren bizkarrean bizi gara" hitzaldia izango da Torrezabaleko 3. aretoan, gehienez 40 laguneko talde batentzat, 17:00etatik 18:30era. Interesa dutenek azaroaren 4tik aurrera eman dezakete izena dinamizazio zerbitzuaren bulegoetan, pertsonako 2 izen-ematerekin. Jardunaldi horietan heriotzaren gaia ikuspegi psikologikotik eta legaletik landuko dute, prozesu natural gisa. Psikologo batek eta abokatu batek eskainitako hitzaldia da.\nBestalde, zahartze aktiboaren programaren barruan, Osakidetzak antolatutako hitzaldia izango da, gaixo aktiboaren programa ezagutzeko. Torrezabalen izango da, 2. aretoan, azaroaren 21ean (osteguna), 11: 00etatik 13: 00etara. Beste hitzaldi bat ere izango da, non aurretiazko borondateak egiteko prozesua ezagutzeko aukera izango den. Torrezabaleko 2. aretoan izango da, azaroaren 28an (osteguna), 11:00etatik 13:00etara. "Bizi-borondate Aurreratuaren Adierazpena" gai den pertsona batek egindako adierazpen idatzia da, eta, kontzienteki eta askatasunez, bere borondatea pertsonalki adierazi ezin duen inguruabar klinikoak daudenean errespetatu behar diren osasun-arloko aukerak eta jarraibideak adierazten ditu.\nBestalde, azaroaren 21ean jardunaldi bat egingo da, eta bertan, garai bateko bizimodua eta ohiturak nolakoak ziren ezagutaraziko dira, adinekoek eurek kontatuta- Bilboko arkeologia-museoan. Adineko pertsonak dira ekimen honetako protagonista nagusiak. Taldea 20 lagunekoa izango da gehienez, eta izena emateko interesa duten pertsonek azaroaren 4tik aurrera joan beharko dute dinamizazio zerbitzuaren bulegoetara (2 izen-emate pertsona bakoitzeko). Txango honetan izena emateko dinamizazio zerbitzuaren bulegoetan egin dezakete, hilaren 4tik aurrera.\nGainera, ia 13kilometroko ibilbidea egingo dute Laurotik (Loiu) Plentziaraino, Mendiondo bailara laukiztarra eta Urduliz eta Barrika banatzen dituen Gane gailurra zeharkatuz. Azaroaren 28an izango da, osteguna, gehienez 30 lagunentzat. Izena emateko, interesa duten pertsonek dinamizazio zerbitzuaren bulegoetara joan behar dute azaroaren 11tik aurrera. (2 inskripzio pertsonako).


naiz: agenda - III Jentilak Diman\nIII Jentilak Diman\n2017/10/09 - 2017/10/14\nUrriaren 9tik 14ra bitartean, Jentilak Diman jaiaren hirugarren edizioa ospatuko da Diman. Mitologian herriak duen nortasuna eta aberastasuna ezagutzera ematea du helburu ospakizunak.\nEkintza nagusia urriaren 14an ospatuko da, ibilbide mitologikoarekin batera. Dena den, aurreko egunetan ere ekintzak izango dira: 9an, pertsonaje mitologikoen aurkezpena egingo da eskolan; 10ean, ipuin mitologikoen kontaketa; eta 13an, jubilatuen lokalean berbaldia izango da Jon Aizpurua Barandiaranekin, besteak beste.


ALBISTEAK – Aila 30\nApirilaren 4ean, osteguna, arratsaldeko 18:00etan Udalbatza aretoan (Udaletxea) Aurreko udan 32 urte bete ziren saharar lehen haur taldea Donostiara etorri zirela. Tamalez, egoera ez da aldatu, eta errefuxiatu moduan jarraitzen dute bizitzen Aljeriako kanpamentuetan. Hori dela eta, aurten berriro ere, Oporrak Bakean programa martxan jarri beharra daukagu. Gainera, Donostian azken urteetan bezala 30 haur ekarri nahi baditugu, oraindik 15 harrera-familia berri beharko ditu. Ziur urte [...]\nOporrak Bakeanek udan saharar haur errefuxiatuak harreran hartuko dituzten familiak* bilatzeko kanpaina abiarazi du: "Orain bi familia* ditut: bat Saharan eta bestea Euskal Herrian" Abenduaren 11an, ostirala, Oporrak Bakean programaren “orain bi familia ditut: bat Saharan eta bestea Euskal Herrian” kanpaina aurkeztu zen Bilbon prentsa-aurrekoan. Horren bitartez, euskal biztanleak haur errefuxiatu sahararrak udan harreran hartzera animatu nahi dira. Prentsari egindako aurkezpen horretaz gain, gizarteari ere [...]\nAzaroan zehar, saharar herriaren historian gogoan hartu beharreko datak ditugu. Izan ere, Oporrak Bakean programaren sorrera, saharar herriak orain dela 41 urtetatik hona bizi duen egoeraren ondorio baita. Hori dela eta, beharrezkoa iruditu zaigu historiaren errepaso bat egitea: Hori dela eta, beharrezkoa iruditu zaigu historiaren errepaso bat egitea: Saharar herria, herri nomada bezala bizi zen, tribaltasunean oinarrituta. 1885ean Berlingo konferentzian europarrek afrikar kontinentea banatu zuten. [...]


Igor Genuak Ampo Ordiziarekin fitxatu du - Ordizia Rugby\nIgor Genuak Ampo Ordizia Rugbyrekin fitxatu du. Jokalaria, Hernani CREn funtsezkoa eta Espainiako XVeko selekzioarekin zein sevenarekin ohikoa, laster gehituko da Goierriko klubaren diziplinara. Igor, Erasmus bidaia dela eta Altamirako kirol-instalazioetatik alde egingo duen Alain Arañaren aldi baterako baja kubritzeko asmoarekin dator. Igor Genuaren debuta otsailaren hasieran espero da.\nIgor Genua kalitate handiko jokalari kontrastatua da. Espainiako errugbi-talde nazionalera deitu zuten 2016ko Udako Joko Olinpikoetan, eta Espainiako selekzioari Joko Olinpikoetarako sailkapena eman zion Monakoko finalean ere parte hartu zuen. Genuaren debuta selekzioarekin Chileren aurka izan zen 2013an.\nJokalaria ilusioz beteta dago laster Ordiziarekin hasiko duen ibilbide berri honen aurrean. Ilusio hori, zalantzarik gabe, klubarekin eta haren zaleekin partekatzen dute.


HurrengoMapping | Lanaren etorkizuna\nNola NextMapping™ lanaren etorkizuna sortzen du\nNextMapping ™-k lanaren etorkizunean eta berehalako hurrengo pausoetan jartzen du arreta. Gure bezero estimatuek hurrengo astean, hurrengo urtean edo hurrengo hamar urteetan estrategiatzeko erabiltzen dute.\nGure NextMapping ™ prozesuak testuingurua eskaintzen die bezeroei aurrerapauso izugarriak eman ditzaten, baita etorkizunean prest egon behar duten lantokiko aldaketa iraunkorrak ere.\nNextMapping ™ lan-erabakien eredu etorkizun paregabea eta jabea da. Horrek argitasuna sortzen du eta bezeroen eta langileen eta, azken finean, munduarentzako eragin esponentziala berehala eta luzerako urrats ekintsuekin batera.\nNegozio guztiek erronka eta aukera bakarrak dituzte.\nNextMapping egokitzea eta diseinatzea™ zuretzat, lehenik eta behin zurekin eta zure taldearekin harremanetan jartzen gara - eta aurretiazko ikerketak egiten ditugu - zure "egungo egoera" ulertzeko.\nBuruzagi eta taldeen ohiko erronka da beren negozioa ikuspegi edo ikuspegi bakar batetik ikustea. Ikuspegi holistikoagoa ezartzeko, zu eta zure taldea berriro aurkezten ditugu zure erakundera, lanaren etorkizuneko 'ikuspegi anitzetatik'.\nErakundearen ulermen kolektiboarekin, honako hau galdetzen diogu: “Nola mapeatzen du etorkizuneko paisaian?” Ikerketa-datuek onartzen dituzten etorkizuneko joeretatik abiatuta eraikitzeko testuingurua eskaintzen dugu. etorkizuna prest orain.\nbatetik bestera joateko\nLanaren etorkizunerako testuinguru esparrua hornituta, zure iritzia biltzen dugu orain. Zuzeneko inkesten, elkarrizketen eta elkarrizketen bidez, zurekin eta zure taldean bildutako datuak bereganatzen ditugu eta konbinatutako feedbacka adierazten dugu.\nIkasketak eta arakatutako ideiak atzeman ondoren, zure erakunderako zer esan nahi duen destilatzen dugu. Puntuak lotzen ditugu eta lanaren etorkizuna zure negozioa nolakoa izan daitekeen azaltzen da.\nZure etorkizuneko lan mapa sortu dugu - orain ezartzeko garaia da. NextMapping-en azken etapa™ ikuspegi hori errealitatera hurbiltzeko zure erakundearen barruan eman behar diren urratsak deskribatzea da.


Ekoizpen-prozesu - Wikipedia, entziklopedia askea.\nPetrolioaren ekoizpen-prozesuaren diagrama, lehengaiaren lorpenetik erregaia erabilgarri eta beharrezkoa den tokian egon arte\nEnpresa arloan, ekoizpen-prozesua lehengaiak edota produktu erdilanduak ekoizpen-faktoreak erabiliz, produktuak eta zerbitzuak eskaini ahal izateko egindako eragiketen edo faseen multzoa da. Modu antolatu eta planifikatu batean eraldatuko dira lehengaiak edota produktu erdilanduak, lortutako produktu zein zerbitzuetan balio erantsia sortuz edo handituz. Eskariaren eta kontsumitzaileen nahien asebetetzea da prozesu hauen helburu nagusia, produkzio-kosteen kantitatea ahal den neurrian minimizatuz.\nInformazioari eta teknologiari esker ekoizpen-prozesuetan beharrezkoak diren baliabideak modu eraginkorragoan erabil daitezke, produktu edo zerbitzuen kalitatea hobetuz eta produktibitatea handituz, honen ondorioz prezio merkeagoa eskuratzen da. Lortu nahi den produktuaren zein honen kantitatearen arabera, ekoizpen-prozesu eta antolakuntza mota komenigarria zein den erabakiko da. Ekoizpen-prozesuak diseinatu, garatu eta kudeatzen dituen ingeniaritzaren arloari prozesu-ingeniaritza deritzo.\n2.1 Bilketa-etapa edo etapa-analitikoa\n2.2 Produkzio-etapa edo sintesi-etapa\n2.2.1 Ekoizpena eskaerapean\n2.2.2 Loteen bidezko ekoizpena\n2.2.4 Ekoizpen jarraitua\n2.3 Prozesaketa-etapa edo egokitzapen-etapa\n3 Prozesu motak\nBilketa-etapa edo etapa-analitikoa[aldatu | aldatu iturburu kodea]\nProdukzioaren lehenengo etapa da, bertan lehengaiak edo produktu erdilanduak batzen dira geroago fabrikazioan erabiliak izango direnak. Enpresa baten helburu nagusia ekoizpen-prozesuaren fase honetan lehengaien edo produktu erdilanduen bilketa prezio txikienean lortzea da. Etapa honetan produkzio-zuzendariak produkzioaren helburua zein den adieraziko du, lehengaien zein beste edozein materialen bilketa egiterakoan helburua kontuan izatea ezinbestekoa izango baita produkzioa egokia izan dadin. Ekoizpenaren fase honetan garraio-kostuak eta biltegi-kostuak kontuan izan behar dira ere.\nErregai nuklearren produkzio-etapa, lehengaiak erregai erabilgarri bihurtu\nProdukzio-etapa edo sintesi-etapa[aldatu | aldatu iturburu kodea]\nFase honetan bilketa etapan lortutako lehengai eta produktu erdilanduak enpresak ekoizten dituen produktu errealetan eraldatzen dira. Etapa honetan funtsezkoa da kalitate baldintzei buruz erreparatzea eta hauen betetzea kontrolatzea. Fase hau espero den moduan gauzatu ahal izateko, inguruaren behatzea beharrezkoa da. Horrela, aldaketei buruz aurretiaz konturatu eta behar izatekotan beste plan ezberdin batzuk erabil daitezke enpresak dituen helburuak lortzeko. Inguruaren behapena produkzioan sortutako zenbait arazo ekiditzeko baliagarria da ere.\nEkoizpena eskaerapean[aldatu | aldatu iturburu kodea]\nEkoizpenaren modalitate honetan produktu edo zerbitzu bakarra ekoizten da soilik eta guztiak dira desberdinak. Hori dela eta, eskulan intentsiboko prozesua kontsideratzen da. Produktuak eskuz eginak izan daitezke edota eskuz eta zenbait makinen interakzioen arteko emaitza.\nLoteen bidezko ekoizpena[aldatu | aldatu iturburu kodea]\nBerdinak diren produktuen kantitate txiki bat ekoizten da aurretiaz kalkulatutako beharrezkoa den maiztasunarekin. Eskulan produkzio intentsiboa kontsidera daiteke, baina askotan ez da horrela izaten, normalean prozesua gauzatzen laguntzen duten patroiak eta txantiloiak erabiltzen baitira. Behar izatekotan makinak errez alda daitezke produktu desberdin bateko lote bat ekoizteko .\nMasa-ekoizpena[aldatu | aldatu iturburu kodea]\nProduktu berdinen kantitate handien manufakturari deritzo eta fabrikazio-katean ekoiztea da ohikoena. Produkzio-prozesu honetan, sarritan, piezen muntaketa egiten da eta eginkizunaren bakoitzaren zati handi bat automatizatuta dago, beraz, langile kopuru txikiago bat behar da eta produktu akastun gutxiago ekoizten dira.\nEkoizpen jarraitua[aldatu | aldatu iturburu kodea]\nBerdinak diren produktuen kantitate izugarri handiak ekoiztea ahalbidetzen du. Kate-ekoizpena izaten da beti. Automatizazio gradu altuko prozesuak izaten dira eta horrenbestez langile gutxi batzuk besterik ez dira beharrezkoak. Masa-ekoizpenean ez bezala, fabrikazio katea egunero 24 ordu dabil lanean eta 7 egun astero. Era honetan prozesua gelditu eta martxan jartzeko kostu gehigarriak saihesten dira eta errendimendua maximizatzen da.\nProzesaketa-etapa edo egokitzapen-etapa[aldatu | aldatu iturburu kodea]\nFase hau produktu edo zerbitzuen merkaturatzearekin dago estu lotuta. Bezeroen beharrizanei egokitzapena edota produktuaren moldaketa helburu berri batera bideratzea dira ekoizpen-fase honen jomugak. Garraioa, biltegiratzea eta eskariari lotutako elementu ukiezinak dira kontsideratu beharreko hiru aldagai printzipalak etapa honetan. Behin produktua/zerbitzua entregatua izan, entregatutakoa eskatutako helburuak eta kalitate baldintzak betetzen dituen edo ez jakiteko, kontrol-atazak gauzatzen dira.\nProzesu motak[aldatu | aldatu iturburu kodea]\nEkoizpen-prozesuan zehar egiten den eraldapenaren arabera sailka daitezke prozesuak:\nToki-prozesuak edo leku-prozesuak: Lehengai eta produktu erdilanduen zein bukaerako produktu eta zerbitzuen garraioa helburutzat duten prozesuak dira.


VARICOBOOSTER Kordobako erosi batetik € 39\nKrema Varicobooster barizeak erosi Kordobako\nErosteko Varicobooster Kordobako, behar duzu:\nNon erosi Kordobako Varicobooster\nBete eskaera orria erosteko krema batetik barizeak Varicobooster Kordobako prezio merkean. Deitu dut Kudeatzailea zure ordena krema VaricoboosterKudeatzailea izango da laster deitu telefonoz. Zure eskaera jaso ondoren, gai izango duzu ordaindu Kordobako.\nKrema Varicobooster berezia da produktu oinarritzen da erabat segurua formula horretan sartzen dira, bakarrik natural osagai landare jatorria. Erosi berritzaile hau tresna da, ondorioz, bere ukaezina alde positiboa. Erabakitzen baduzu ordena krema Varicobooster Kordobako, ahal dela, nahiko denbora epe labur itzultzeko zure hankak bere antzinako edertasuna eta osasuna, delako arreta eta kezka horiek izango dira konturatzen izaera bera.\nNola erosi krema Varicobooster Kordobako\nNahi dutenek erosketa Varicobooster gaur egungo stock Kordobako (Espainia), sartu ordena formularioa Zure telefono-zenbakia eta izena etorkizun hurbilean Arduraduna zurekin harremanetan jarriko da eta aholkatzeko ordena Varicobooster eta entrega. Recoger pakete bat postetxean edo izango da entregatu zure etxean mezulari bidez. Ordainketa ondoren jaso eta bere esku. Zehatza kostu bidalketa Varicobooster el correo arabera alda daiteke distantzia hiria Espainia, jakiteko prezioa Kudeatzailea ondoren jarriz ordena krema Varicobooster barizeak web-orri ofiziala.\nOrdena Kordobako Varicobooster


300 lagun baino gehiago batu zituen atzo Lezamako mendi ibilaldiak - Aiaraldea - Aiaraldea.eus\n300 lagun baino gehiago batu zituen atzo Lezamako mendi ibilaldiak\nAitor Aspuru Saez 2021-11-22 17:00\nLezaman atzo goizean goiz bildu ziren 325 lagun Amurrio Trail taldeak proposatutako ibilbidea betetzeko. Bi ibilaldi egin zituzten, bata 10 kilometrokoa eta bestea 16 kilometrokoa, eta biak izan ziren arrakastatsuak.\nAmurrio Traileko Axier Vivancok poztasuna adierazi du ekimenak izandako harreragatik. Izan ere, ekintza familiei bideratuta zegoen eta guraso zein ume ugarik hartu zuten parte.\nSan Prudentzio baselizan izan zuen hornidura eta abiapuntua ekimenak eta gero norberak erabaki behar zuen ibilaldi laburra edo luzea egin. Kirol taldeak iragarri du hurrengo urtean ere antolatu nahi dutela ekimena eta aipatu du ekainaren 19an izango dela Amurrio Trail Lasterketaren eta mendi ibilaldiaren IX. edizioa.


Koronabirusak kutsa ditzaket hegazkinez bidaiatzen badut? | Consumer\nHegazkin baten kabinan bidaiatzea segurua da, airea etengabe berritzen delako eta maskara erabiltzen baduzu segurtasuna areagotzen delako\nEgilea: Blanca Álvarez Barco 2020-ko ekainak 20\n19. cobidak ezarritako alarma-egoera dela eta, zenbait hilabetez hegazkinik gabe egon ondoren, hegazkin konpainia batzuek hegaldi nazionalei ekingo diete ekainaren 22tik aurrera, eta beste konpainia batzuek uztailaren 1era atzeratuko dute jarduera hori. Europako hegaldiak eta ozeanoz bestekoak ere pixkanaka hasiko dira. Milaka pertsona hegazkin batera igo eta bidaiatzeko unearen zain daude. Beste askok, ordea, zalantzak dituzte: segurua ote den hegazkin baten barruan egotea eta koronabirusak kutsatzeko arriskua ote dagoen. Artikulu honetan azaldu dugun bezala, adituek diote kabinako airea segurua dela eta, maskara erabiliz gero, segurtasuna are handiagoa dela. Hori bai, ezinbestekoa da SARS-CoV-2 daramaten bidaiariak hegazkin batera igotzea saihestea.\nKabinako airea etengabe berritzen da\nHegazkin baten kabinan beste garraiobide batean baino kutsatzeko arrisku handiagoa dago? Arriskua “infinituki txikiagoa” da, dio Miguel Ángel Gonzálezek, Aeronautikako eta Aeroespazioko Ingeniari Teknikoen Elkargo Ofizialeko dekano-lehendakariak. Eta arrazoia hau da: hegazkinean arnasten dugun airea 10 kilometrora dago, “birusarekiko erdi eta erdiko segurtasun-distantzia behar bezala gainditzen du, eta altuera horretan ez dugu koronabirus-eramailerik gure bidaiari-lekutik kanpo”.\nBat datoz Aireko Garraioaren Nazioarteko Elkartearen (IATA) arrisku txikiko ideia horrekin, azpimarratu baitu bidaiarien artean kutsatzeko aukera oso txikia dela, “hegazkineko aire-fluxuagatik eta eserlekuen kokapenagatik”.\nAirea ez dago kutsatuta eta errazagoa da kutsatzea, batez ere hegaldi luzeetan? Ez, hegazkineko airea etengabe berritzen baita. “Hala ez balitz, arnasa hartzeko oxigenoa beharko genuke”, dio Gonzálezek. Hegazkin baten kabina presurizatuta dago giza gorputzak behar duen oxigeno kantitatea eman ahal izateko; izan ere, halakorik ez balego, aireak duen oxigeno-ehunekoa altuerarekin gutxitzean, oxigenorik gabe geldituko ginateke eta hipoxian sartuko ginateke.\nBideo honetan, Jesús Elices Iberiako Estandar eta Prozeduretako senior kazetariak hegazkin bateko airearen kalitatea xehetasunez azaltzen du:\nGakoa: koronabirusa duten bidaiariak ez onartzea\nHegazkin baten kutsatzea ez dator barrutik, kanpotik baizik, ingeniari tekniko aeronautikoen dekanoak gogorarazten du, eta gaineratzen du “hegazkinean birus-eramailerik sartzen ez badugu, bidaiari guztien segurtasuna berma dezakegu”. Hori dela eta, alderdi hori zaindu egin behar da —dio adituak—, eta bidaiariei “gaixotasunak ez dituztela ziur egon gabe” bidaiatzen uztea saihestu.\nNola jokatu hegazkin baten kabinan\n“Beti bezala” erantzun du Gonzálezek. Baina aholku batzuk gehitu ditu:\nJarraitu laguntzaileek azaltzen dizkiguten segurtasun-ohar guztiei.\nOntziko maskarak erabiltzea.\nGainera, IATA protokoloaren arabera, tripulazioak bidaiari bakoitzari eskuoihal desinfektatzaileak eman beharko dizkio, bidaiariek beren espazioak garbitu ditzaten.\nEskuko ekipajeari dagokionez ere zalantzak sortzen dira, eta aipatu ere egin da kabinan maletarik eramatea debekatzeko aukera. Igo edo kutsa dezaket? Gonzálezek dioenez, eskuko ekipajea kabinara igotzea debekatzea “gure jantzia, erlojuak, kateak eta zintzilikarioak kutsagarriak direla ziurtatzea bezalakoa da”. Kutsatzailea birusa eramateko gai den guztia da, eta “badirudi —azpimarratu du— birusa airetik transmititzen dela, ez jantziengatik, ez poltsengatik eta diru-zorroengatik, baldin eta harekin kontaktuan egon ez badira”.\nHegazkinez bidaiatzeko praktika egokien dekalogoa\nAireko Garraioaren Nazioarteko Elkarteak (IATA) hegaldiak segurtasunez berrabiarazteko ibilbide-orria argitaratu du. Hauek dira 10 puntu garrantzitsuenak:\nBidaiariek formulario elektroniko bat osatu behar dute harremanetarako informazioari buruzko xehetasunekin (arakatu gisa erabili behar bada ere). Seguruenik, aireportura iritsi aurretik bete beharko da.\nAireportuetako sarbide guztietan tenperatura-kontrolak egin beharko dira.\nAireportuko pertsonen arteko distantzia metro bat eta bi artekoa izan behar da.\nNahitaezkoa da maskarak erabiltzea (bidaiariak, aireportuetako langileak eta airelineak).\nCheck-a aireportura iritsi aurretik egingo da. Ontziratzeko, txartelak etxean inprimatuta edo gailu mugikor pertsonalen bidez erakutsiko dira.\nEkipajea bidaiari berberek entregatuko dute, airelineako langileen eta bidaiarien arteko interakzioa eta manipulazioa minimizatuz.\nHegazkineko kabinan maskara eraman beharko da eta ontziko langileen jarraibideei jarraitu.\nLehorreratzean, berriz kontrolatuko da bidaiarien tenperatura.\nAduana-kontroletan, ahalik eta kontaktu gutxien egiten saiatu behar da (pasaportearen irakurketa elektronikoak, aurpegi-azterketa, etab.). ).\nEkipajea azkar kendu beharko da eta distantzia soziala mantendu.


kritiken hemeroteka » Norbera den umearentzat\n« Gizonezkoen emetasuna agerian | Izar arteko merkatari baten abenturak »\nNorbera den umearentzat Edorta Jimenez / Argia, 1991-05-26\nKoldo Izagirrek argitaratu duen azken liburuak, “Metxa esaten dioten agirretar baten ibili herrenak” izenekoak, hain zuzen, Julio Cortazarren harako hura ekarri dit gogora. “Historian de cronopios y famas” hartan gaitz egiten bazen Cronopioaren definiziorik esatea, berdintsu esan daiteke agirretarrez. Meigak direla eta esan ohi dena esan beharko hemen ere; Cronopioak, Agirretarrak, egon daude, eta aski (bildurrik gabe esango nuke Agirretarrak oro Cronopioak direna).\nErudizio-gura barik Cortazarrekiko miresmenak eragiten didan lehen gogoeta hau baino sakonagoa egin beharko litzateke, aitzitik, Koldo Izagirreren literatur ahaleginaz.\nZeozertaz sinestuta egoteak mendiak euren lekutik mugiarazteko bezainbesteko indarra ei dakar, alegien arabera. Halaxe da Koldorengan ere. Mendia zein den, gure ahozko tradizio aberatsa. Mendi hori non dagoen, ez du ardura hemen. Ardura duena besterik da. Hain zuzen ere, nora ekarri gura dugun mendi hori, alerik ale, horrexek du axola. Literaturgintzako euskal lautadara ekarri gura da mendia, oraingoan behinik behin.\nLehenik eta behin estiloan, narratzailearen ikupuntua bigarrenik, mendi horretatik garraiatu ditu bere ekaiak Koldok liburu hau gauzatu ahal izateko.\nBigarrenik hasita, hots, narratzailearen ikupuntutik, orainaldian ari da mintzoduna. Orainaldi jator honek bizitasuna eta zuzentasuna ematen dio kontaketari eta idazleari berari ere ironiarako bide ezin hobea eskaintzen, erraza bait da halako keinuak beraz tartekatzea liburu honen irakurketak dakarren abiadan.\nHasiera hasieratik nabarmentzen dena, diodanaren hildoan, hitz eta esakume bakoitzari ezarritako karga idazleak berak kontrolatu nahi duela, ezen liburu honetan hainbeste dira topikoak non guztiak apropos jarriak izan direla argiago ageri bait da. Behin irakurketa-kodea onarturik —”tori topikoak” diosku egileak— maisu maisu ageri da Koldo Izagirre. Hau prosa. Hau liburua. Norbera den umearentzakoa.


HARAGIAREN BEKATUAK | Gizartea | Berria\nHaragiaren industria. Osasuna eta ingurumena\nGaur egungo haragi kontsumoa ez da jasangarria: txarra da gizakien osasunerako, eta planetarentzat kaltegarriak diren gas emisioen %25 dakartza. Hala ohartarazi dute Nazio Batuen Erakundearen eta beste instituzio batzuen txostenek. Adituen arabera, produkzio moduetan jarri beharko litzateke arreta: abereen bizi baldintzetan eta haiek hazteko erabiltzen diren elikagaietan, bereziki.\n2019ko urriak 13\nEuskal herritar batek, batez beste, hiru haragi kilo baino gehiago kontsumitzen ditu hilean; asko jota jan beharko lukeenaren bikoitza ia. Horrez gain, haragi horren kalitatea ez da egokiena, eta, horrekin loturik, produkzio moduak ere zalantzazkoak dira, aditu gehienen arabera. «Logikoa da sektoreak bere burua defendatu nahi izatea, baina informazio eta txosten zientifiko asko dauzkagu gaur egun, askotariko arriskuez ohartarazten digutenak: abeltzainek eta harakinek ez lituzkete eraso gisa ikusi behar ikerketa horiek, eta kezka gehiago agertu beharko lukete ekoizten dutenaren inguruan, moduagatik eta kalitatearengatik», azaldu du Carmen Perez Rodrigo EHU Euskal Herriko Unibertsitateko Medikuntza Fakultateko irakasle eta Elikadura Komunitarioaren Espainiako Elkarteko presidenteak. Argi mintzo da: «Gaur egun jaten den haragi gehiena oso kalitate eskasekoa da».\nHaragiaren kontsumoa, osasunerako arrisku faktorea izateaz gain, ingurumenerako ere bada. NBE Nazio Batuen Erakundearen IPCC Klima Aldaketari Buruzko Gobernu Arteko Taldearen azken txostenaren arabera, planetarentzat kaltegarriak diren gas emisioen %25 sortzen dute abeltzaintzak eta abereen bazka ekoizteko nekazaritzak, ziklo osoa kontuan hartuta —produkzioarekin eta garraioarekin loturiko guztia —. Gainera, deforestazioaren arrazoi nagusienak dira bi jarduera horiek —erabilgarria den lurraren %60tik gora hartzen dute—, ur gezaren %50 inguru erabili behar dute, eta ibai eta itsasoen kutsadura arrazoi nagusienetako bat dira.\nMerke eta asko\nKonparazio baterako: haragia lortzeko behar diren baliabideak askoz ere handiagoak dira begetalak lortzeko behar direnak baino. NBEren FAO Elikadura eta Nekazaritza Erakundeak azaldu duenez, haztegi industrial batean hazitako txahal haragi kilo bat produzitzeko, adibidez, 27 kilo karbono dioxido (CO2) igortzen dira airera, 15.000 litro ur behar dira, eta 6.000 metro koadro lur, animalia hori elikatzeko pentsua ekoizteko. Dilisten kasuan, aldiz, kopuru bera lortzeko, behi haragiarentzako produzitzen den CO2-aren erdia igortzen da airera, eta heren bat ur eta lur behar da.\n«Egungo haragi produkzioa ez da iraunkorra. Gehiago esango nuke: ez da beharrezkoa, eta absurdoa da ikuspuntu praktiko batetik: ez dugu zertan hainbeste kontsumitu; nire ustez, ez genuke haragirik jan behar, alternatibak baditugulako. Gainera, immorala da guztiz, animalien sufrimenduagatik». Bartzelonako Pompeu Fabra Unibertsitateko Centre for Animal Ethics-eko zuzendaria da Nuria Almiron. Berak argi du txosten zientifikoez eta osasunari buruzkoez gain haragiaren kontsumoari buruzko eztabaidan ikuspuntu etikoa txertatzea ezinbestekoa dela. Zalantzarik ez du: «Animalia horien bizi baldintzak ikusiko balituzte, pertsona guztiek utziko liokete haragia jateari».\nHori gertatuko balitz hainbat espezie desagertuko liratekeela diote Almironen ikuspuntuarekin bat ez datozenek. Sara Lorda albaitari eta Biolurreko teknikariak ez du horrela pentsatzen. «Animaliarik gabeko mundu bat nahi dugula? Ez noski. Kontua da nola nahi ditugun animalia horiek». Abeltzaintza ekologikoan aditua da, eta gertutik ezagutzen ditu abereen bizi baldintzak; horien ondorioek gizakien osasunean duten eragina nabarmendu du berak. «Izugarria da egiten ari garena: beren inguru naturaletik atera ditugu, eta ez ditugu behar bezala elikatzen, oso kalitate txarrekoa da ematen zaien pentsua: animalia berehala gizendu nahi da, eta horrek lotura handia dauka gero gurera iristen diren gantz aseekin-eta. Haragi merkeago bat lortzeko, abereen eta gure osasunari kalte egiten ari gara».\nAlmironen aldean, halere, Lordak uste du eztabaida ez dela «abeltzaintza bai, abeltzaintza ez». «Nire ustez, produzitzeko modua da gakoa», azpimarratu du. «Animalien sufrimenduaren planteamendu etikoarekin ados egonda ere, ez dut uste denok haragia jateari utziko diogunik: arazoari irtenbide bat bilatu nahi badiogu, ez dut uste hori denik soluzioa, gaur-gaurkoz behintzat».\nLordak gogoratu du «jende asko» bizi dela abeltzaintzatik; gizakia animalia orojalea dela, eta haragia jateko ohitura oso zabaldua dagoela. Horrekin lotuta, azpimarratu du baliabide ekonomiko gutxiago dutenek haragi gehiago jaten dutela —herrialde garatuetan, bereziki—, eta hori dela haien dieten oinarria. Adituaren ustez, puntu horietan jarri beharko litzateke arreta aurrera begira. «Nire ustez, gutxiago produzitu beharko litzateke, ekoizleei ahalik eta kalte gutxien eginez; adibidez, prezioak igoz, kalitatearekin batera. Eta haragi gutxiago jan beharko genuke, horretarako alternatibek kontsumitzaileen erosahalmena gehiago garestitu gabe». Berdin pentsatzen du Perez Rodrigo nutrizionistak. «Garestiagoa balitz, gutxiago kontsumituko litzateke, eta horrek eragin zuzena izango luke pertsonen osasunean eta ingurumenean».\nHaren ustez, okela jan gabe «arazorik gabe» bizi daiteke gaur egun, baina, horretarako, «informazio asko» behar dela uste du. Horren harira, gogoratu du haragiek «balio biologiko oso handiko proteinak» dituztela, bitamina «interesgarri» ugari, eta, bereziki, burdin kantitate «garrantzitsua». Horiek jatorri begetaleko eta esnekietako proteinekin ordezka daitezke, baina «kontu handiz» jardun behar dela ohartarazi du; nagusiki, behar bereziak dituztenek edota egoera berezietan daudenek: haurtzaroan, haurdunaldietan...\nPerez Rodrigoren arabera, kontsumoa «neurrira ekartzea» izango litzateke «egokiena»: haragi gorriak deiturikoak, adibidez, astean behin edo bitan jatea —500 gramo gehienez—, «kalitatekoak» izan daitezen zaintzea, eta kozinatzeko moduan arreta jartzea, frijituak eta errekiak saihestuz. Halaber, haragi eraldatuen kontsumoa «erabat saihestu» edo «nabarmen murriztu» beharko litzateke, haren ustez —urdaiazpikoak, odolkiak, haragi gazituak eta ketuak, eta saltsak, besteak beste—. «Ikerketek haragi gorria jarri dute jo puntuan, eta oilaskoa, indioilarra eta gisakoak gehiago kontsumitzen hasi gara, baina prozesatua edo eraldatua bada, ez da ona».\nHain justu, horretan jarri du arreta OME Osasunaren Mundu Erakundeak bere azken txostenetan. Tabakoaren, amiantoaren eta plutonioaren talde berean sartu du haragi eraldatua; koloneko edo ondesteko minbiziaren eragile nagusien artean jarri du. OMEk datuetan zehaztu du gaixotasun horiek garatzeko arriskua: egunero 50 gramo janez gero %18 areagotzen dela dio. Perez Rodrigo bat dator ikerketok diotenarekin; dena den, uste du elikagai bati arreta osoa jarri ordez elikadurari osotasunean begiratu behar zaiola. «Garrantzitsuena da gure elikadura gure bizi ohituretara egokitzea. Egun, desoreka handiak ditugu: oro har, oso sedentarioak gara, eta kaloria asko kontsumitzen ditugu». Baina, bereziki, jakien kalitatearen inguruan «hausnarketa sakona» egin behar dela azpimarratu du, eta, zehazki, kontrol neurrien inguruan. Instituzioei egin die deia. «Euskal Herrian jaten den haragi gehiena kanpotik ekartzen da. Kontrolek neurtzen dute osasunerako kaltegarria den ala ez; ez dute esaten kalitatezkoa den ala ez».\nIndustria indartsu bat\nBaina haragiaren kontsumoa nola iritsi da gaur egungo mailara? Argi du Almironek: «Merkatuaren logikak ekarri gaitu hona: kapitalismoak, agian, ez du arazo hau sortu —aurretik ere jaten genituen-eta animaliak, eta gaizki tratatzen— , baina zalantzarik ez dago larriagotu egin duela egoera». Haren ustez, azken urteetako txostenak «oso agerian» uzten ari dira gaur egungo dietak ez direla «jasangarriak», eta horretan jarri behar dela arreta; erakundeen jarrera salatu du: «IPCCren eta halakoen txostenetan seinalatzen dira egoeraren erantzuleak, baina aholkuetan ez dituzte aipatzen haien izen-abizenak. Konturatu dira dietaren gaia ezin dela saihestu, baina haragiaren industria dute kontra. Oso-oso indartsua da, eta gobernuen gainetik dago».\nLordak 1940-1950eko hamarkadan jarri du fokua, 1936ko gerraren eta II. Mundu Gerraren osteko garaian. Orduan zegoen goseteari bizkor aurre egiteko, eta produkzioa merkatzeko helburuarekin, abeltzaintza intentsiboak «sekulako hazkundea» izan zuen, azaldu duenez. «Eraginkortasunaren izenean, utzi egin zitzaion animalien bizi erritmoak errespetatzeari, eta haien elikadura pentsuetan oinarritzen hasi zen, bizkorrago hazteko eta guk jan genitzan». Haragiaren industriak zer garapen izan duen ikusita, argi du ondorioa: «Egungo prezioak ez dira errealak; ezinezkoa da kalitatezkoa eta osasuntsua izatea».\nPerez Rodrigok ere garai hartara egin du jauzia. Aurretik haragia hartzea «luxua» zela gogoratu du: «Ezkontza menuetan oilaskoa jartzen zen». Gerraostean, nabarmen aldatu zen egoera, eta produkzio gastuak beheratu heinean, pertsona batek haragia jan gabe elikadura defizitak izan zitzakeen ustea zabalduz joan zela dio. «Eta horretan gaude gaur egun, nahiz eta jakin hori ez dela horrela».\nAlmironek izena jarri dio horri: adikzioa. «Animalia proteinaren menpeko egin gaituzte, eta kontsumitzen dugun horren erdia ere ez dugu behar». Ikerlariaren arabera, estatuek badute zer esana egoerari buelta emateko. Gogoratu du IPCCren txostenean, adibidez, adituek aholkatu dutela elikagaien prezioan kontuan hartzeko produkzioak osasunean eta ingurumenean eragindako kalte askotarikoak. Almironek ez du gaizki ikusten neurria, baina uste du «ausartago» jotzeko garaia dela. Haragiaren industria «berrantolatu» behar dela dio, «animaliarik gabeko industria bat izan dadin». «Baina ez planteamendu ezinezko eta futuristekin. Helburu hori lortzeko, bi gauza behar dira: batetik, pedagogia, eta, bestetik, egungo finantzaketa bideak elikaduraren beste alor batzuetara bideratzea».\nHaragia zergapetzearen proposamenarekin bat dator Perez Rodrigo. Uste du «osagarri» bat izan daitekeela beste produktu batzuk lehenesteko. «Eskuragarriagoak izan beharko lukete frutak eta barazkiek, bereziki garaian garaikoek eta etxetik gertu ekoiztutakoek». Azpimarratu du instituzioek nekazari horiei laguntza gehiago eman eta «informazio eta kontzientziazio kanpaina gehiago» egin beharko lituzketela.\nHorrekin loturik, kontsumitzaileengan jarri du arreta Biolurreko teknikariak. Nabarmendu du barazkien kalitateari buruz kontzientzia handiagoa dagoela haragiari buruzkoan baino. «Lurreko pestiziden inguruan oso zabalduta dago kezka, baina abeltzaintzaren kasuan ia inork ez dio bere buruari galdetzen animalia horiek zer jaten duten, nola ekoizten den pentsu hori, zer kalitate duen... Ezjakintasun handia dago».\nIPCCk uda honetan kaleratu duen txostenak dio egungo ereduarekin ezin dela gehiago jarraitu, eta abeltzaintza intentsibotik estentsibora eta ekologikora trantsizioa egitea gomendatu diete agintariei. Almiron kritiko azaldu da proposamen horrekin, eta «falazia» bat dela dio. «Gaur egungo kontsumo mailari eutsi nahi bazaio, ezinezkoa da egungoa ez den beste produkzio modu molde bat». Besteak beste, zehaztu du horri eusteko nahikoa lur ez litzatekeela egongo munduan, «horretan soilik bada ere» abeltzaintza intentsiboaren aldekoen argudioekin bat eginez.\nAbeltzaintza ekologikoa deiturikoa ere kritikatu du, «bere horretan kontraesana» dela iritzita. «Saldu nahi dizkigute metodo tradizional erromantizatu batzuk, non animaliek ez duten horrenbeste sufritzen, gutxiago hiltzen dituzten, baina abeltzaintza ekologikoa deiturikoa ere praktika esplotatzaile bat da, eta, beraz, indarkeriazkoa. Animaliek berdin-berdin amaitzen dute kosifikatuak, manipulatuak eta, azkenean, hilda. Esplotazio bihozbera ez da existitzen: ezinezkoa da».\nAbeltzaintza ekologikoa kontzeptuarekin ere zalantza ugari ditu Lordak, horretan aditua dela agertu arren bere aurkezpen txarteletan. Nabarmendu du abeltzaintza estentsiborako leku urria duten herrialdeetan —bereziki Europa iparraldean— sortu eta garatu den deitura bat dela. «Baina, funtsean, han eta hemen abeltzaintza ekologiko intentsiboa egiten da». Euskal Herriko kasuan, Lordak gogoratu du abeltzain txikiek kanpoko ekoizle handien aurka lehiatu behar dutela, eta errentagarritasuna lortu nahi badute modu intentsiboan baino ezin dutela jokatu. «Behiak larreetan-eta dituzte, baina buru gutxiago: etekina lortzeko, metodo intentsiboak erabili behar dituzte, eta oso zalantzazkoa den pentsuarekin-eta elikatu behar dituzte».\nEusko Label, Kilometro 0 eta antzeko etiketak dituzten haragiez ari da Lorda. «Kalitate handiagokoak» izan arren —«eta, beraz, osasuntsuagoak»— araudiek «harago» egin beharko luketela uste du; bereziki, ingurumenari begira. «Agian ez gara ohartzen, baina behar baino handiagoa da gure larre eta mendietan dugun abere karga». Ikerlariak azaldu duenez, lur eremu horiek ez dira gai, besteak beste, animaliek sortzen duten nitrogenoa —«beren elikadurarekin lotura zuzena duena»— asimilatzeko, eta, lurrak erabilezin bihurtzeaz gain, ibaietan amaitzen dute osagai kimiko horiek. Lordak bezala, argi du Perez Rodrigok ere: «Ingurumena zaindu eta gure elikadura osasuntsua izatea nahi badugu, aurrena abereena zaindu behar dugu».\nEspainiako militarrak Zarauzko hondartzan\nAlberto Ilundain aske geratu da behin-behinean\nItxaropenaren biltegia zaintzen


Grupos de Jesús – Urteko 12. igandea – B (Markos 4,35-41) - Grupos de Jesús -\nJesus eta haren ikasleak doazen itsasontzia ekaitz batek jo du, Galileako aintziran udako egun batzuetan ezustean eta harro sortzen diren ekaitz haietako batek. Markosek pasadizo hori deskribatu du, une zailak bizi dituzten kristau-elkarteen fedea esnatzeko.\nKontakizuna ez da istorio lasaigarri bat, gaur egungo kristauak kontsolatzeko, Jainkoaren babesa aginduz, Elizari historian patxadan ibiltzeko aukera emateko. Jesusen dei erabakitzailea da, une zailetan berarekin itsasbidea egiteko: «Zergatik zarete hain koldar? Oraino ez al duzue federik?».\nIzuturik, Jesus esnatu dute ikasleek. Ez dute sumatu Aitarekiko Jesusek duen konfiantza. Harengan ikusi duten gauza bakarra, beraietaz axolarik ez izatea da. Beldurrak jota ageri dira eta urduri: «Maisu, ez al dizu inporta gu hondoratzea?».\nJesusek ez du zuritu bere jarrera. Zutik jarri eta konjuru antzeko bat bota du: haizea gelditu eta dena bare-bare egin da. Bake eta isiltasun handi horiez baliatuz, bi galdera egin dizkie Jesusek, guganaino iritsi diren hauek: «Zergatik zarete hain koldar? Oraino ez al duzue federik?».\nZer ari zaigu gertatzen kristauei? Zergatik gara hain beldur aldi erabakigarri hauei aurre egiteko?, zergatik hain konfiantza txikia Jesusengan? Blokeatzen gaituena, ez ote da hondoratzeko beldur hori? Ez ote da segurtasun bila itsu-itsu ibiltzea, aldi hauen irakurketa buru argiagoz, erantzukizun handiagoz eta konfiantza biziagoz egitea eragozten diguna? Zergatik gara hain uzkur, ez ikusteko, Jainkoa dela Eliza gidatzen duena Jesusi eta haren Ebanjelioari leialago izatera? Zergatik bilatzen dugu segurtasuna iraganean ezaguna eta eraikia genuen hartan?, zergatik ez dugu entzun nahi «beste ertzera igarotzeko» Jesusen deia?, Jainkoaz axolagabe den, baina hartarainoko esperantza-beharra duen munduan Berri Ona apal-apal ereiteko.


194. Izurrite kaltegarri hura geldi zezan | danbolin\nZestoako festak bertan behera geratuko ote ziren hotsak entzun nituenean, alkateari zera esan nion: “Ez zekiat gerra garaian eten ote ziren festak baina agian ez, orduko agintariek berehala nahi izan ziaten-eta normaltasun itxura ematea; agirietan, nik festak eten zirela ikusi diaten kasu bakarra 1785ekoa duk, eta, zer kasualitate, orduan ere izurritea zela-eta utzi zizkiaten bertan behera”. Hala amaitu genuen solasaldia baina kuriositateak eztenduta, udal agiri zaharretara jo arteko onik ez nuen izan.\nUdaleko agirietan –batez ere aktak begiratu nituen– normaltasuna zen nagusi, gero aipatuko dugun aktan izan ezik, baina jakin badakigu garai hartan epidemia eta gaitz asko izan zirela, eta horien artean nafarreria eta tifusa azpimarratu beharko lirateke.\nJose Vargas Poncek, Historiaren Errege Akademiako zuzendari eta itsas tenienteak, 1700etik 1800era bitartean jaiotako, hildako eta ezkondutako pertsona kopuruen berri ematen du (1805 urtea). Zestoakoak (Arroa ez zen artean Zestoa) ere ageri dira. 1803an Zestoan 1.370 lagun bizi ziren. Datu horiei esker dakigu gure herrian, bataz beste, 7 bat lagun hiltzen zirela urtean baina hasieran aipatu dugun 1785ean 20 lagun hil ziren (10 emakume eta beste horrenbeste gizon). Hori baino okerragoa izan zen 1795a, zeinetan 49 pertsona hil ziren. Bietan, oso litekeena da tifusa izatea hainbeste heriotzen arrazoia.\nJoseph Matheo zen mediku Zestoan orduan, 1785eko martxoan hil zen arte, eta hari Ignazio Antonio Izetak hartu zion lekukoa uztailean. Biak ala biak mediku jakintsuak ziren eta lan bikainak egin zituzten garai hartan aurkitu berriak ziren bainuetxeko urak analizatzen. Euskal Herriko Adiskideen Elkartearen izpiritu zientifikoaren jarraitzaile ziren, eta, jakina, ahalegin guztiak egingo zituzten gure herriko izurritea kontrolatzeko.\nBaina orduko udal gizonek (ez dute oraingoen antzik) nahiago izan zuten, medikuen ahaleginez harago, “goietara” jotzea: “Hallándose aflixida con una epidemia maligna, para implorar a la divina misericordia su remedio”. Bi erregute edo “errogatiba” egitea erabaki zuen Zestoako Udalak, 1785eko apirilaren 10ean, eta hala eskatu zitzaion Elizari: “Hilaren hamabian egin zezatela erregute bat hiri honetako San Joan Bautista baselizan, Jesukristo Gure Jaunaren bitartez arindu dadin izurritea; eta bigarrenik, bi parrokiak (Aizarna eta Zestoa) elkartuz egin dezatela beste erregute bat hilaren hamalauan Ibañarrietako baselizako Santo Kristoren santutegian”.\nHala egin zuten, Joan Ignazio Errasti idazkari prestuak udal liburuetan ondo jasota utzi zuen bezala: lehendabizi, apirilaren 10ean, igande goizeko meza nagusian, bikarioak aditzera eman zuen nola hurrengo asteartean, goizeko 9etan, irtengo zen prozesioa Ama Birjina Donearekin San Joango baselizara, eta herria azal zedila. Asteartean, handitasunez egin zuten prozesioa eta erregutea, elizako Gurutze Nagusia, Zutoihala eta estandarteak harro erakutsiz. Hurrengo egunean, hileta zen Aizarnan eta han ere iragarri zuten ostegunean, apirilak 14, Aizarnako eta Zestoako eliztarrak prozesioan joango zirela herri guztiarekin batera Ibañarrietako Santo Kristo ermitara.\nEta iritsi zen, bada, apirilaren 14a , “Jaungoiko Gure Jaunari izurrite kaltegarri hura geldi zezan” erregutzeko eguna. Aizarnako Parrokia herri guztiarekin batera jaitsi zen prozesioan Zestoara beren Gurutze, zutoihal eta estandarteekin, eta Udalbatzak San Joanen egin zien harrera. Ermitara sartu eta otoitz egin ondoren, kanposantu ondora joan ziren (gaur egun Elizondo dagoen leku berean zegoen garai hartan kanposantua). Han, aizarnarrak eta zestoarrak elizara sartu ziren letania kantatuz. Ondoren, berriro prozesioa osatuta, elizatik atera, kanpai-hotsak isildu ere egiten ez zirela, eta bandera, estandarte, gurutze eta Arrosarioko Amabirjina eta San Joseren irudiekin, eta Aizarnakoek beraienarekin, herritik irten ziren. Iraetako San Joan Bautista baselizara iritsi ondoren (kontu egin ez dela Santa Ines izenarekin agertzen aktatan), erregute meza esan zuten, eta handik Ibañarrietara iritsita, Santo Kristoren baselizan, beste bat. Bidean letaniak kantatuz joan zen prozesioa. Ibañarrietatik bueltakoan, berriz, arrosarioa kantatu zuten, hamarreko bat kantatuz eta bestea errezatuz, eta azkenik Letania Laureatana. Lizarraitzeko portalera iritsi, eta Kaleokerretik jarraitu zuen prozesioak, eta ondoren Erkikaletik elizara; han, parrokiaren gurutzea, irudiak eta estandarteak utzi zituzten, eta Aizarnakoak eurenarekin irten ziren. Zestoarrak eta aizarnarrak, biak elkarrekin, Gurutzeagaraino joan ziren. Azkenik, hamabietan banandu egin ziren, eta Aizarnakoak bere erretorearekin euren parrokiara abiatu ziren. Horrela kontatzen digu, gutxi-gehiago, gure idazkariak, 1785eko apirilaren 20ko aktan.\nEta, jakina, izurriteak izurrite, ezin bada errezo hutsekin konkistatu Jainkoa eta herritarren fedea, eta, beraz, “Herriak (Udalak) mokadu ondradua jarri zuen bi Kapituluentzat (parrokia), eta denek elkarrekin jan zuten”. Eta udal agirien tonu neutroari alaitasun eta musikaltasun pixka bat emateko, “mokadu ondraduaz” gain, zera gehitzen du idazkariak: “Eta prozesioa egin zen denbora guztian ez ziren kanpai-hotsak gelditu”.\nPentsatzekoa den bezala, giro horretan ez zegoen festarik egiterik, eta horregatik esan nion alkateari, hasieran aipatu dudan hizketaldian, “nik festak eten zirela ikusi diaten kasu bakarra 1785ekoa duk, eta, zer kasualitate, orduan ere izurritea zela-eta utzi zizkiaten bertan behera”. Baina, bai zera! 1785eko uztailaren 17ko aktak honela dio: “Habiéndose hablado sobre las fiestas que han de hacer en Aizarna y esta villa, se acordó hará las regulares sin corridas”, alegia, ohiko jaiak egingo zirela baina zezenketarik gabe. Hara, bada… argitua geratzen da.\nArgazkia: Endoiako ermitaren inaugurazioa. Paco Marí. Kutxa Fototeka. KUTXA_MACA_4_4973_56_00017. www. guregipuzkoa.eus. 200 urte lehenago ere, antzekoa izango zen Ibañarrietara prozesioa eta erregutea; kendu bandera espainiarra eta jarri eliz giroko estandarte batzuk eta, listo.\nPrevious Article Ekaina 2020\nNext Article [ANTZERKI ASTEA] Irrati nobela, haurren irratsaioa eta 'Monika animatzailea' antzezlana\n· Urtarrila 2021 (1)· Abendua 2020 (5)· Azaroa 2020 (4)· Urria 2020 (1)· Iraila 2020 (3)· Abuztua 2020 (4)· Uztaila 2020 (4)· Ekaina 2020 (3)· Maiatza 2020 (4)· Apirila 2020 (5)· Martxoa 2020 (4)· Otsaila 2020 (2)


::: Euskonews & Media ::: Gaiak ::: Umetoki lepoko minbizia saihestea edo gaitzari aurrea hartzea\nPedro GORROTXATEGI GORROTXATEGI, Medikuntzan doktorea. Pediatrian espezialista\nGiza papilomabirusaren txertoak, umetoki-lepoko minbiziari aurrea hartzeko sortutakoak, eztabaida piztu du ikertzaileen eta epidemiologoen artean. Horren adierazle dira El País egunkariko Salud gehigarrian argitaratu diren aditu ospetsuen iritzi kontrajarriak, hala nola Kataluniako Osasun Institutuko Minbiziaren Erregistroko epidemiologoenak (1) eta Miguel Hernandez Unibertsitateko eta Bartzelonako Unibertsitate Autonomoko katedradunenak (2). Zientzialarien arteko eztabaida horretaz gain, etxe komertzialak informazio partziala eskaintzen duen publizitatea argitaratu berri du prentsan, Eusko Jaurlaritzako Txertaketa kanpainaren barruan sartzen ez diren nesken gurasoentzat nahasgarri izan daitekeena. Publizitate-kanpainaren esloganak horrela dio: “Zure alabak umetoki lepoko minbizia izatea saihestu dezakezu”, eta jarraian honako datu hau azaltzen da: “Umetoki-lepoko minbizia 15 eta 44 urte bitarteko emakumeen artean minbiziagatik gertatzen diren heriotzen bigarren kausa da eta giza papilomaren birusak eragiten du, oso kutsakorra den birusak”. Era berean, iragarkian esaldi osagarri hau agertzen da: “Babestu zure alabaren bizia”. Informazio horrek AEP (Espainiako Pediatria Elkartea) eta SEGO (Espainiako Ginekologia eta Obstetrizia Sozietatea) elkarteen bermea du. Datu horiekin eta aipatutako bermeekin, alabari txertoa jartzen ez dionak badirudi horren erraz saihestu zitekeen minbiziaren bidez neska heriotzara eramango duela; baina informazio hori ez da osoa, eta egia erdiek gezur puntua izan ohi dute. Honako lan honen helburua Euskadiko gurasoei informazio eskaintzea da, euren alaba nerabeek txertatu beharra ote duten ala ez erabaki dezaten.\n“Saihestu” hitza erabiltzen dute iragarkian, eta ez da zuzena. Saihesteak esan nahi du “mina edo ondoeza ekiditea”, hau da, gaixotasuna ez dela azalduko; txertoak umetoki-lepoko minbizi-kasuen % 60 eta % 72 bitartean saihestu ditzake, ez baita gaixotasuna sortzen duten birus guztien kontrakoa. Minbizia eragin dezaketen 9 birus-serotipo daude, eta txertoak bi bakarrik hartzen ditu (3). Etxe komertzialaren informazio zientifikoaren arabera, ikerlana egin dute 16 eta 26 urte bitarteko emakumeen artean eta minbiziaren aurreko lesioak aztertu dituzte, minbiziak 10 urte baino gehiago behar baititu agertzeko. Ikerlanak erakutsi duenez, txertoa hartu duten emakumeek ez dute mota horretako lesiorik (txertoak dituen bi birusekin lotutakoak). Ikerlan batzuen arabera 9 eta 15 urte bitarteko neskek birusaren aurrean inmunitatea lortzen dute; era berean, txertoa amaitu eta lau urte eta erdira (4) oraindik ere babesa eraginkorra dela diote, baina oraingoz ez da besterik frogatu.\n“Umetoki-lepoko minbizia 15 eta 44 urte bitarteko emakumeen artean minbiziagatik gertatzen diren heriotzen bigarren kausa da”. Baieztapena, egia bada ere, mundu-mailako datuei buruzkoa da, baina Espainian eta Euskadin gauzak oso bestelakoak dira. Espainian papilomabirusak sortutako infekzioen eragina Europako apalenetakoa da, hau da, mundu-mailan umetoki-lepoko minbiziaren eragin txikienetakoa du (5). Minbizi inbasiboaren eragina Euskadin 83 kasukoa da (2002ko EAEko minbizi-erregistroaren arabera) eta 2005ean heriotza-tasa 100.000 biztanleko 1,3 kasukoa izan da (EAEko heriotza-tasaren erregistroa) (6). Datu horiek erakusten dutenez, gaixotasun hori ez da minbiziagatik hiltzen diren emakumeen heriotzen bigarren kausa. Beraz, iragarkian azaltzen den “Babestu zure alabaren bizia” esaldiak ez du kontuan hatzen papilomabirusaren infekzioaren errealitatea ez eta gure inguruan dituen ondorioak.\nHirugarren baieztapenak dio: “eta (gaixotasuna) giza papilomaren birusak eragiten du, oso kutsakorra den birusak”. Birusaren jokaera apur bat azaldu behar da. Birus batek kutsatzen bagaitu ezinbestean gaixotu egingo garela uste dugu, baina hori, papilomabirusaren kasuan, ez da horrela gertatzen. Gazte asko kutsatzen dira, baina kasu gehienetan, % 90 eta % 97 bitartean, birusa desagertu egiten da eta hortik aurrera neska horiek inmunitate iraunkorra izaten dute. Gainontzeko % 3 - % 10 kasutan infekzioak iraun egiten du eta umetoki-lepoko minbizia eragin dezaketen aldaketak hasten dira; beraz, birusa kutsakorra izateak eta neska ugari kutsatzeak ez du esan nahi guztiek etorkizunean umetoki-lepoko minbizia izan dezaketenik, inolaz ere. Gainera, birusa ez da gaixotasunaren kausa bakarra. Jarraian ikusiko dugunez, badira bestelako faktoreak gaixotasuna minbizi bilakatzeko bidean eragina dutenak.\n“Aurrea hartu”. Mediku-jarduera guztietan gaixotasunei aurrea hartzen saiatzen gara. Horretarako, germen eragileaz gain, gaixotasunarekin lotutako bestelako faktoreak ere hartzen ditugu kontuan. Minbizi honek, esaterako, lotura du sexu-jardunaren hasiera goiztiarrarekin eta baita emakumeak eta bere kideak izan duten bikote-kopuruarekin ere. Birusa ezinbesteko kausa izan arren ez da nahikoa gaixotasuna garatzeko. Birus-infekziotik minbizi-aurreko lesioetara eta minbizira igarotzeko bestelako faktoreen artean daude dieta, tabakoa, antisorgailuak luzaroan erabiltzea, faktore genetikoak, eta aldi berean sexu-transmisiozko beste eragile batzuekin kutsatzea (Herpesa, HIESA edo Chlamydia) (3). Orain arte prebentzioa baginako zitologietan oinarritu da, teknika horrek minbizi-aurreko lesioak antzematen baititu; modu horretan azken 40 urteotan izugarri jaitsi da umetoki-lepoko minbiziaren eragina (5). Minbizi-mota horregatik hil diren emakumeen % 80ak ez dute inoiz zitologiarik egin (2). Txertaketa umetoki-lepoko (5) minbiziari aurrea hartzeko estrategia berria izan liteke, baina ez bakarra. Eusko Jaurlaritzako Osasun Sailak onartu duenez, txertoa hartu duten haur edo emakumeek 25 urtetik gora osasun-zentroan agindutako ginekologia-azterketak egin beharko dituzte (6), eta beraz, zitologien bideari eutsiko zaio.\nTxertoak alde onak ditu, zalantzarik gabe. Orain arte ez da frogatu txertoaren serotipoei lotutako minbiziari aurrea hartzeko baliagarria denik, baina oso litekeena da (minbizi-aurreko lesioei aurrea hartzen diela bakarrik frogatu da). Orain arte 4,5 urteko inmunitatea frogatu da, baina oso litekeena da iraunkorra izatea. Argi dago ez dela “panazea”, ez duela balio umetoki-lepoko minbizi guztien prebentziorako eta aldika zitologiak egiten jarraitu beharko dugula. Minbizi hori sexu-transmisioko bestelako gaixotasunekin eta sexu-bikoteen kopuruarekin lotuta dagoenez, gure gazteak sexu-bizitza arduratsua izan dezaten hezi behar ditugu. Faktore horrek ere umetoki-lepoko minbiziari aurrea hartzen lagunduko du. Bere alaba txertatzen ez duen gurasoak ez du neska genitaletako minbizira edo heriotzara bideratzen, aipatutako iragarkiak iradokitzen duen moduan. Txertoa prebentzio-tresna da, eta baita lan honetan aipatu ditugun osasun-heziketa eta ginekologia-azterketak ere. Bukatzeko, espero dut datuok baliagarriak izatea osasun-sistema publikoaren txertaketa-kanpainan sartzen ez diren neska nerabeen gurasoentzat (DBHko 2. mailatik gorakoak) euren alabak txertatu ala ez erabakitzerako orduan.\n1) San José S, Bosch X, Castellsagué X. Grandes beneficios y pocos riesgos. El País. Salud 2007ko urriaren 13a, 6. or.\n2) Hernández I, Porta M. Salud pública, política y conflicto de intereses. El País.Salud 2007ko urriaren 13a, 7. or.\n3) Sarria Urigüen L. Prevención del carcinoma de cuello uterino: una vacuna frente al cáncer.\n4) Gardasil. Vacuna frente al Virus del Papiloma Humano [Tipos 6, 11, 16, 18]. Produktuaren ezaugarriei buruzko laburpena.\n5) García-Sicilia López J Dorronsoro Martín I. Vacuna antipapilomavirus humano para la prevención del cáncer de cervix. Vacunas en Pediatría. Espainiako Pediatria Elkarteko Txertoei buruzko Aholku Batzordea. 2005.\n6) VACUNA FRENTE AL PAPILOMA HUMANO. Eusko Jaurlaritzako Osasun Saileko Osasun Publikoko Zuzendaritza. Gasteiz, 2007ko urriaren 29.


Cherré (Maine-et-Loire) - Wikipedia, entziklopedia askea.\nAndré CHESNEAU (2014-2020)\n47° 42′ 38″ N, 0° 33′ 48″ W / 47.710555555556°N,0.56333333333333°W / 47.710555555556; -0.56333333333333Koordenatuak: 47° 42′ 38″ N, 0° 33′ 48″ W / 47.710555555556°N,0.56333333333333°W / 47.710555555556; -0.56333333333333\nCherré (Maine-et-Loire) (Frantzia)\nCherré (Maine-et-Loire) (Maine-et-Loire)\nChampigné, Châteauneuf-sur-Sarthe, Contigné, Juvardeil, Marigné eta Sœurdres\nCherré Frantziako udalerria da, Maine-et-Loire departamenduan dagoena, Pays de la Loire eskualdean. 2013an 494 biztanle zituen.\n2007an Cherré udalerrian erroldatutako biztanleak 494 ziren. Familiak 170 ziren, horien artean 26 pertsona bakarrekoak ziren (22 bakarrik bizi ziren gizonak eta 4 bakarrik bizi ziren emakumeak), 39 seme-alabarik gabeko familiak ziren, 83 seme-alabak dituzten bikoteak ziren eta 22 seme-alabak dituzten guraso-bakarreko familiak ziren.\n2007an 192 etxebizitza zeuden, 170 familiaren etxebizitza nagusia ziren, 11 bigarren erresidentzia ziren eta 11 hutsik zeuden. 188 etxeak ziren eta 2 apartamentuak ziren. 170 etxebizitza nagusietatik 121 bere jabearen bizilekua ziren eta 49 alokairuan okupaturik zeuden; 3 etxek bi gela zituzten, 19 etxek hiru zituzten, 39 etxek lau zituzten eta 109 etxek bost zituzten. 132 etxek euren parking plaza propioa zuten azpian. 79 etxetan ibilgailu bat zegoen eta 84 etxetan bat baino gehiago zituzten.\nCherré udalerriko biztanleria-piramidea 2009an .\n2007an lan egiteko adina zuten pertsonak 320 ziren, horien artean 238 aktiboak ziren eta 82 inaktiboak ziren. 238 pertsona aktiboetatik 212 lanean zeuden (122 gizon eta 90 emakume) eta 26 langabezian zeuden (16 gizon eta 10 emakume). 82 pertsona inaktiboetatik 20 erretiraturik zeuden, 33 ikasten zeuden eta 29 "bestelako inaktibo" gisa sailkaturik zeuden.\n2009an Cherré udalerrian 189 unitate fiskal zeuden, 548 pertsonek osaturik. Pertsona bakoitzeko diru-sarrera fiskalaren mediana urteko 15.713 euro zen. \n2007an zeuden 8 komertzioetatik, 1 eraikuntza enpresa zen, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen eta 2 zerbitzu enpresak ziren.\n2000. urtean Cherré udalerrian 20 nekazaritza-ustiategi zeuden, 1.365 hektarea erabiltzen.\nOrriaren azken aldaketa: 12 otsaila 2019, 11:20.


Irekia Eusko Jaurlaritza - Gobierno Vasco :: Eusko Jaurlaritzak Ukrainako pertsonak hartzeko bigarren Kontingentzia-Plana aktibatu du hilabete baterako\nEusko Jaurlaritzak Ukrainako pertsonak…\nEusko Jaurlaritzak Ukrainako pertsonak hartzeko bigarren Kontingentzia-Plana aktibatu du hilabete baterako\n<img src="https://bideoak2.euskadi.eus/2022/03/31/news_76298/bigarren_kontingentzia_plana.png" style="max-width:100%" alt="bigarren_kontingentzia_plana.png" />\nbigarren_kontingentzia_plana.png Iturria: Irekia\nLau atal ezartzen dira: lehen harrera, integrazioa, bizitegi-konponbide egonkorra eta harrerako eta integrazioko baliabide osagarriak\nBerriz ere bi egoera planteatzen dira, baina oraingo honetan ez da kriterio kuantitatiborik ezartzen, ezin baita iritsieren kuantifikazio fidagarririk egin\nIndarraldi mugatua eta behin-behinekoa du, premien arabera modulatzeko, eta harrera duina bermatzen du, bai eta gizarteratzea eta bizikidetza ere\nBeste behin ere, euskal erakundeek eskatzen dute elkartasuna koordinatua eta antolatua izan dadila\nEusko Jaurlaritzaren Ukrainako errefuxiatuei harrera egiteko Jarraipen Mahaiak bigarren Kontingentzia Plana aktibatu du, lehenengoa gaur bertan amaitzen baitzen. Bigarren plan honetan bi egoera ezartzen dira lau esku-hartze eremutan. Agertokien definizioa Estatuko Harrera eta Integrazio Sistemak (SAI) dituen edo zabaltzen dituen baliabideen okupazio-mailak zehaztuko du. Agertokien definizioa ez dute zehazten Ukrainatik iritsitako pertsonen atalase kuantitatiboek. Plan honetan, Estatuko Harrera eta Integrazio Sistemak (SAI) dituen edo zabaltzen dituen baliabideen okupazio-maila da agertokiak zehazten dituena. Izan ere, oraingoz eta erregistro ofizialik gabeko edo iragaitzazko iritsiera kopuru zehaztugabea dagoenez, ezinezkoa da Euskadira iristen diren desplazatuen kopurua zehaztasunez kuantifikatzea.\nOraingoz, martxoaren 30era arte, honako datu hauek bildu dira: Martxoaren 30ean IZZn eskuragarri dauden bizitokietan lehen harrerako plaza bete duten pertsonen kopurua 478koa da. Polizia-etxeetan nazioarteko aldi baterako babesa aitortzeko eskatu duten pertsonak, oraingoz, 850 dira 265 adingabek aurkeztu dituzte matrikulazio-eskaerak. Bestalde, Ukrainatik etorritako 746 pertsona artatu dituzte Euskadiko Lehen Mailako Arretako zentroetan, otsailaren 24tik.\nBigarren kontingentzia-plan hau, lehenengoa bezala, oraindik ere argitu gabeko hainbat faktorek baldintzatzen dute. Lehenik eta behin, ezin da kalkulatu zenbat pertsona iritsi ahal izango diren Euskadira edo estatu osora datozen aste eta hilabeteetan, ezta zein epetan edo kontzentrazio-mailarekin ere. Oraindik ez dakigu harrera zer neurritan planteatuko den Estatuko Harrera eta Integrazio Sistemak asilo-arloan aurreikusitako parametroen barruan, edo beste bide edo neurri mota batzuk artikulatuko diren. Familia-erreferenterik gabeko adingabeak aldi baterako hartzeko estaldura juridiko espezifikorik ere ez dago oraindik zehaztuta, nahiz eta foru-aldundiek eta Eusko Jaurlaritzak irizpideak eta prozedura bat adostu dituzten.\nBaldintza horiekin, bigarren Kontingentzia Planak hilabeteko indarraldia izango du, zehazki apirilaren 1etik 30era. Informazio berria eta zehatzagoa eduki bitartean, behin-behinekoa izango da. Haren aurreikuspenak indarraldia amaitu baino lehen luzatu edo berrikusi edo aldatu ahal izango dira, beharrezkoa izanez gero.\nNolanahi ere, helburua harrera duina bermatzea da. Lehen plana hasierako edo premiazko harreran oinarritzen zen, eta bigarren plan honek, berriz, gizarteratze- eta komunitate-prozesuak indartzeko eta familiei laguntza material eta psikosoziala emateko asmoa du.\nLau jarduera-eremu nagusi\nLehenengo harreran informazio zerbitzua eskaintzen da aireportuetan, hiriburuetako eta Irungo tren eta autobus geltokietan. 945 222 222 harrera-telefonoa eta harrera- eta informazio-bulegoak hiru hiriburuetan.\nPlanak, halaber, larrialdiko bizitoki-premiei erantzuteko estrategia bat jasotzen du, bai 1. agertokirako (ohiko baliabide indartuen bidezko harrera), bai 2. agertokirako (baliabide gehigarrien bidezko harrera). Era berean, laguntza psikosozialeko programa bat abian jartzea aurreikusten du, bai lekualdatutako pertsonentzat, bai Txernobylgo bazterkeriatik gertu dauden eremuetako haurrak eta elkarrekin bizi diren familia harreragileak hartzen dituzten pertsona eta familientzat.\nFamilia-erreferenterik ez duten adingabeei dagokienez, foru-aldundiek adingabeen balorazioa egingo dute, eta behin-behineko zaintza beren gain hartuko dute. Udalekin batera, arrisku-egoerak edo babesgabetasun-egoerak detektatzen diren kasuak baloratuko dituzte. Harrera-familien balorazioa ere egingo dute. Horretarako, Kontingentzia Planaren Jarraipen Mahaiak adingabeen batzorde bat sortu du gerta daitezkeen egoerak konpontzeko.\nPlanaren bigarren jarduera-eremua Integrazioan zentratzen da. Eremu horretan, erroldatzeari, udal-zerbitzuetan arreta emateari, hezkuntzari, osasun-zerbitzuei eta enpleguari dagokienez bi agertokietan behar diren baliabideak ezartzen dira.\nPlanaren hirugarren eremua etxebizitza egonkorrari buruzkoa da, errefuxiatuei lehen harrerako lehen etapa bete ondoren eman behar zaiena. Eremu honetan, bi etxebitzitza mota nagusi aurreikusten dira: erakundeek eskainitako etxebizitzak edo eskaintza sozialekoak eta harrera-familien etxebizitzak. Bi kasuetan, planak jarraituko den prozesua zehazten du. Gogoan izan behar da etxebizitzak elkartasunez eskaintzeko eta aldi baterako harrerako familiak eratzeko aldez aurreko prestasuna errefuxiatuak@euskadi.eus posta elektronikoaren bidez bideratu behar dela. Dokumentuak zehazten duenez, Berdintasun, Justizia eta Gizarte Politiketako Sailak laguntza-lerro bat prestatuko du familia harreragileek egiten duten ahalegin solidarioa babesteko.\nAzkenik, laugarren jarduera-eremua harrera- eta integrazio-baliabide osagarriak deskribatzen ditu. Sei baliabide osagarri mota zehazten dira: itzultzaile boluntarioen sarea, Ukrainatik lekualdatutako pertsonei harrera egiteko gida, Emakumeen eta adingabeen salerosketaren prebentzioa indartzea, bizi-sostengurako laguntza ekonomikoa, solidaritatea artikulatu eta antolatzea, eta laguntzeko gaitasuna duten beste erakunde edo entitate batzuekiko koordinazioa.\nBizitzeko laguntza ekonomikoari dagokionez, eta behar dutenei bizirauteko oinarrizko laguntza ekonomikoa bermatzeko Estatuak erabiliko duen mekanismoa zehaztuta ez dagoen bitartean, Eusko Jaurlaritzak hitzarmena egingo du arlo horretan esperientzia duten gizarte-erakundeekin, laguntza behar duten pertsonak eta familiak bideratzeko eta helarazteko.\nGizartea egituratzeari eta antolatzeari dagokionez, herri bakoitzean boluntarioen tokiko taldeak sortzeko saiakera egingo da, udalerri horretan bizi diren familientzako erreferentzia-puntu gisa eskaintzen direnak. Hiru helburu izango dituzte: (1) lekualdatutako pertsonei laguntza, konpainia eta giza berotasuna ematea, (2) hizkuntza ikasten laguntzea eta (3) beren bizitza-ingurune berrira ohitzen laguntzea, bai zerbitzuen, saltokien edo garraioen erabileran, bai aisialdirako, autonomiarako edo gizarte- eta lan-egokitzapenerako aukeren ezagutzan.\nbigarren_kontingentzia_plan... 300 KB (png)\nBigarren_Kontingentzia_Plan... 200 KB (application/pdf)


Iruzurraren aurka egiteko hartu dituzten neurriak aurkeztu dizkiete Portugaleko Zerga Autoritateek euskal Ogasunei - Artikulua - ORAIN Gipuzkoa\nIruzurraren aurka egiteko hartu dituzten neurriak aurkeztu dizkiete Portugaleko Zerga Autoritateek euskal Ogasunei\nZerga Autoritate portugaldarrek azaldu dute zer egin duten salmentak kontrolatzeko sistema telematikoa ezartzeko, ezkutuko sarreren aurka jotzeko funtsezko erreminta\nAraba, Bizkaia eta Gipuzkoako foru Ogasunek, Eusko Jaurlaritzako Ogasun eta Ekonomia sailak eta Nafarroako Zerga Ogasunek lan bilera egin dute gaur, Portugalek zerga iruzurrari aurre egiteko hartu dituen neurriak lehen eskutik ezagutzeko. Horretarako herrialdeko horretako Zerga Autoritateko kideak eta zerga ihesaren aurkako estrategia diseinatu eta garatzeko ardura izan duten Portugaleko Gobernuko goi kargu ohiak bertaratu dira Bilbon. Datozen asteetan antzeko beste topaketa egingo da Austriako ogasuneko zerga iruzurraren aurkako arduradunekin.\nPortugalek partekatu duen esperientzia eta Austriak partekatuko duena baliagarri izango dira oso euskal erakundeek eratu duten lan taldearentzat, automatikoki informazio transmititzen duten sistemen ezarpena aztertzea helburu duena. Proiektu hau, Zerga Iruzurraren aurkako Planaren baitan hartutako konpromisoa, azterketa fasean dago oraindik. Foru Ogasunek, Eusko Jaurlaritzako Ogasun eta Ekonomia sailak eta Nafarroako Zerga Ogasunak jardunaldiaren irakurketa baikorra egin dute, zerga alorreko administrazioen arteko esperientzia trukaketak aberasgarriak baitira iruzurgileek erabiltzen dituzten euskarrien eta hauen kontra egiteko neurrien eraginkortasunaren inguruan gehiago jakiteko.\nGaurko topaketan parte hartu duen ordezkaritza portugaldarra osatu dute: Miguel Pimentel, 2013 arte Zerga Kontuetarako Estatu Idazkaria zenak; Ana Mascarenhas, Zerga Auditoretzen Plangintza eta Koordinazioko departamentuaren arduradunak; Elza Maria Guerreiro da Conceição da Silva Sequeira, zerga eta aduana administrazioa eta zergadunen arteko Kudeaketa Unitateko Jakintza-alor anitzeko taldearen burua; eta Carlos Lobo doktorea, Zerga Kontuetarako Estatu Idazkari ohia eta ekonomiko-juridiko, finantza, zerga, merkataritza eta administrazio sektoreetarako Kabineteko Ministerioko agregatua.


Metromeet Industria Metrologia Dimentsionalari buruzko Nazioarteko Konferentzia 2004. urtetik egin da Bilbon CBT konpainiaren eskutik. Metromeet Industria Metrologia Dimentsionalaren sektoreko konferentzia garrantzitsuena bihurtu da. Urtero, Bilboko Euskalduna Jauregian, Industria-metrologia dimentsionalaren arloko profesionalak elkartzen dira beren sektorearekin lotutako teknologia eta proiektu aurreratuenak erakusteko.\nAukera paregabea da sektoreko profesionalentzat, lortu diren aurrerapenak ezagutzeko, eta Metrologiari buruzko eztabaida-leku batean parte hartzeko, baita garapen digitalen eta optikoen inguruko azken produktuak ezagutzeko ere.\nCBT konpainiak honako zeregin hauek ditu: irudiaren diseinua, urteko programaren konfigurazioa, ekitaldiaren idazkaritza teknikoa, eta ekitaldiaren antolakuntza ekitaldia egiten den egunetan zehar. Hala, ekitaldiaren kudeaketa osoaz arduratzen gara, balio handia emanez ekitaldiaren antolamenduaren alderdi guztiena.


Emazteen lekua politikan: irauli beharreko argazkia | Euskal Herria | KAZETA\nEmazteen lekua politikan: irauli beharreko argazkia\nEuskal Elkargoak martxoaren 16an egindako kontseiluan emazte eta gizonen arteko berdintasunari buruzko txostena presentatu zuen. Berdintasunetik aski urrun den azterketa honen aitzinean, Ipar Euskal Herriko bizi politikoan emazteek behar duten ordezkaritzarako kuota baten ezartzeak eztabaida piztu zuen hautetsien artean.\nKazeta|2019/03/20|0 iruzkin Eguneratua:\nEuskal Elkargoko erabaki guneetan gizonen nagusitasuna nabarmena da. © Isabelle MIQUELESTORENA\nBada urte bat Euskal Elkargoak tokiko bizian emazte eta gizonen arteko Europako Berdintasun Karta izenpetu zuela. Horren karietara, Martine Bisauta Trantsizio Ekologikorako lehendakariordeak Euskal Elkargoan berdintasunaren arloko urteko txostena presentatu zuen martxoaren 16ean, ondorio argi batekin: emazteak ez dira aski ordezkatuak.\nEzagutarazitako datuak ikusi besterik ez dago horretaz jabetzeko. 2018an Elkargoaren Kontseiluko 233 hautetsietatik, soilik 53 ziren emazteak, hots, %23 baino ez. Euskal Kosta-Aturriko eta Hego Lapurdiko hirietan abantzu parekotasun maila bat lortu bada ere, landa eremuetan emazteen proportzioa ainitzez apalagoa da: Errobiko 14 hautetsietatik hiru baizik ez dira emazteak, Hazparneko lurraldeko hamabietatik bi, Xiberoko 36etatik sei, Garazi-Baigorriko 30etatik bakarra... Datu gordinak beraz.\nBestalde, Elkargoaren batzorde iraunkorrean hamabi emaztek parte hartzen dute, parte hartzaile guzien %17. Exekutiboan diren 25 hautetsietatik haietako lau dira emazteak. Hamabost lehendakariordeen artean hiru dira, eta bederatzi kontseilari delegatuetatik, bakarra. Orotara, Ipar Euskal Herriko 158 herrietan 2.304 hautetsi daude, 886 emazteak direlarik (%38). Horien artean, soilik 16 dira bere herriko auzapez eta 210 auzapezen axuantak dira.\nLanpostuak ere rolen arabera\nEuskal Elkargoaren 923 lanpostuen artean, emazteek hauen 414 betetzen dituzte, orotara %45. Nagusiki kudeaketan ari dira. Gizonen proportzioa ainitzez altuagoa da C kategoriako lanpostuetan, tradizionalki gizonen lantzat jo izan diren horietan. Hor sar daitezke hondarkinen eta garbitasunaren ingurukoak. Aldiz, administrazio, animazio eta mediku-sozialeko sailak nagusiki emazteek betetzen dituzte.\nBestetik, emazteen %85ak denbora partzialean lan egiten du, gizonen artean proportzioa %15ekoa den bitartean. “Denbora partzialerako eskubidea normalki haur bat sortzen denean galdegiten da”, erraten du txostenak.\nKuota sistema eztabaidagai\n“Ez naiz baikorra izanen, legeak berdintasun erreala inposatzen ez duen heinean”, erran zuen Colette Capdeviellek. Duela hogei urte herri kontseiluetan parekotasuna ezarri zenean sortu ziren kritika azkarrak ekarri zituen gogora. Frantziar Estatuko emazte auzapezen zifrei erreferentzia eginez, gizonei zuzendu zitzaien: “pentsa, lurraldeari begirako erabakietan biztanleriaren %16 soilik ordezkatzen duzue”.\nArbonako auzapez den Marie-José Mialocqen ustez, kuota sistema aitzin urrats handi bat da. Frantziako Auzapezen Elkartean bereziki parekotasunaz arduratzen den lan talde batean parte hartzen du.\nHalako eztabaidak direnean, gizonen artean fite sortzen dira arrangurak eta kontrako iritziak. Iholdiko Beñat Cachenauten ustez, “zinez zaila da emazteak politikan inplikatzea”. Didier Irigoin Behauzeko auzapeza argiago mintzatu zen: “kezkatuak gara lege batek parekotasuna galdegin eta kuota bat ezartzen badu”. Bere iritziz, jadaneko arazo ainitz badira zerrendak osatzeko. “Are gehiago, zailtasun berri bat gehitzen badugu”, erran zuen emazteei politikan aritzeko aukerak zabaltzea arazo bailitzan.\nJean-René Etchegaray Euskal Elkargoaren lehendakariak eztabaida eztitu nahi izan zuen. Arazoa hautetsiaren estatusetik datorrela eta emazte izanik politikara dedikatzea zailagoa dela erantsi zuen. Christelle Cazalis Hendaiako hautetsia ados agertu zen. “Emazte zarenean politikan parte hartzea ez da borondate kontu bat, aukera kontua baizik”.\nGizonentzat egindako politika\nEmazteek txaloturik, Sauveur Bacho Arberatzeko auzapeza praktika politikoan aldaketak egitearen alde mintzatu zen: “Gizonek eta emazteek ez dute politika garatzeko ikuspegi berdina. Bilkuren ordutegiak, nola eramaten diren... Emazteen engaiamendu ezaren arrazoia da ez dutela nahi kode horietan integratu, aldatu behar ditugu, emazteekiko osagarritasunean”.\n“Gai ote gara?” Martine Bisautaren iritziz, emazteek haien gaitasun eza barneratu dute. Etengabe betetzen duten lekua justifikatzeko beharrean sentitzen direla erran zuen. “Gure buruarekiko konfiantza behar dugu”.\nBistan da jendartean bezala, politikagintzan ere ez dela emazte eta gizonen arteko berdintasunik. Arazoa datuetatik haragokoa da, errokoa. Heldu den urtean herrietako eta Euskal Elkargoaren ordezkariak hautatzeko hauteskundeak izanen direla kontuan harturik, gaiari garrantzia eman eta neurriak hartzea beharrezkoa suertatzen da.


Alardea. Aldundiak eta udalak hasitako elkarrizketa prozesuari buruz : Bidasoko Hitza\nGUTUNA: 'Alardea. Aldundiak eta udalak hasitako elkarrizketa prozesuari buruz'\nCarlos Gebara Urkiola\nOrain bi asteko ostegunarekin pasatako legegintzaldiaren azkeneko bozeramaileen bilera egin genuen Hondarribiko udaletxean aldundiko Bizikidetza arloko arduradun izandako Maribel Vaqueroren parte hartzearekin. Bertan, bai Vaquero andereak, bai alkateak, alardearekin sortutako tentsioei konponbide bat bilatzeko elkarrizketa prozesuak norabide aldaketa bat izango duela adierazi ziguten, orain arteko elkarrizketatzaileari, Iñigo Retolazari kontratua bukatu egin zitzaiola eta berak hasitako bideari etena emango zitzaiola, arrazoituz ez zuela lortu behar beste konfiantza Alarde Fundazioko (AF) partaideen artean.\nLehenik eta behin, gure esker ona publikoki azaldu nahi diegu bai Maribel Vaquerori bere konpromisoa mantentzeagatik, eta baita Iñigo Retolazari ere erakutsitako profesionaltasun eta borondateagatik Alardearen aferari irtenbide bat bilatzerakoan.\nBigarrenik, argi utzi nahi dugu ez dugula hartutako erabakia konpartitzen. Hasieratik bai aldundiak, bai udaleko alderdi politiko guztiek oso argiki marraztutako bide-orri bat onartu genuen, lehenengo aldiz herriari hitza ematea ere bilatzen zuena, ez bakarrik Jaizkibeli edo AFri, zeren ez dugu ahaztu behar Alardea hondarribiar guztiona dela. Orain, bide honek lehenengo fase bat bukatu besterik egin ez duenean, eta ibilbide luzea aurretik edukita, bertan behera uztea eta beste bide batzuetatik saiatzea erabaki dute bai aldundiak, bai udalak.\nErabaki honen zergatiak asetu ez, eta Hondarribiko EH Bildutik irakurketa propioa plazaratu nahi dugu, jendeak informazio osoago bat eduki dezan. Gure iritzirako, Hondarribiko botere faktikoen presioei men egin zaie, elkarrizketak emandako emaitzak Alarde Fundazioaren gustukoak ez zirelako, gure gizartean oso oinarrian dagoen desoreka, asimetria bat agerian jarriz, hau da: batzuen sentsibilitatea beste batzuena baino kontuan hartzekoagoa da.\nHala eta guztiz ere, ez gara gu elkarrizketarekin jarraitu behar ez denik esango dugunak, eta prozesuak beste bide batzuetatik aurrera egiten badu arazoari irtenbide negoziatu eta alde guztientzat onargarri bat bilatzerakoan, ongi etorria, nahiz eta datorren fasean, herritarrek osatzen zuten hirugarren lerro hori ez egotearena gustatu ez.\nBerdintasun eta eskubide arazo honek herritar guztioi eragiten digu, eta bakarrik elkarrizketa arrazional eta lasaitik bila dakioke irtenbide bat alde guztiontzat onargarria dena.\nCarlos Gebara Urkiola. Hondarribiko EH Bilduren izenean.


Venezuelan bizi den Joakin Arregi 'Txe'-ren bertsoekin hasi da 'Paper Hotsak' bilduma —\nUsted está aquí: Inicio → Artistas → KARIBETIK KANTAURIRA → Hemeroteca → Venezuelan bizi den Joakin Arregi 'Txe'-ren bertsoekin hasi da 'Paper Hotsak' bilduma\nVenezuelan bizi den Joakin Arregi 'Txe'-ren bertsoekin hasi da 'Paper Hotsak' bilduma\nHendaian iheslari moduan bizi eta gero, 1981ean Venezuelara joan zen Zizurkilgo seme hau.\nF. I./DV. DONOSTIA\nGaztelupeko Hotsak disketxeak liburu-bilduma bati eman dio hasiera eta, hasteko, Joakin Arregi Txo, aspalditik Venezuelaren bizi den bertsolariaren bertsoak eman ditu argitara. Sortari Karibetik Kantaurira ipini dio izena.\n«Helburua ez da ohizko argitaletxeak bezala jardutea. Urtean bi-hiru ale plazaratuko ditugu, baina tartean kanpoko itzulpenak ere bai», adierazi du Soraluzeko disketxeko Xarrak.\nZizurkilen jaio zen Joakin Arregi. Plazaratu Gabeko Bertsolari Txapelketan parte hartu zuen 1971n, Ordizian, eta txapela irabazi. «Gaztetan, Peñagarikano, Murua eta Mendizabalekin jardun zen. Haiekin jarraitu izan balu, maila bera izango zuen gaur», adierazi zuen lehengo astean Koldo Izagirrek liburua aurkeztean. Izan ere, idazle honek egin du hitzaurrea. «Hogei urte daramatza plazan kantatu gabe; hala ere, Joakin bertsolaria da», jarraitu zuen Pasaiako idazleak.\nETArekin harremana izan zuelako, Iparraldera egin zuen ihes Arregik. Eta handik, 1981ean, Venezuelara.\nOrain publikatu den liburuan ikusten den bezala, Venezuelako baso eta mendiek zirrara galanta eragin zioten baserritar ber- tsolariari, eta sarri eskaini dizkio bertsoak gai horri.\n«Posible ote da bi naziotakoa izatea? Baietz diosku Arregik hainbat bertsotan, zuzen nahiz zeharka. Otañori Zizurkilgo baserri aurreko intxaurrondoa zetorkion akordura Pampako onbuaren azpian, Arregi ez da hemengoaz oroitzen Avila mendikatean barrena dabilela, huraxe du bere Aralar edo Auñamendi gogokoena», dio Izagirrek hitzaurrean.\nBestalde, bistan da Xalbador oso bertsolari gustukoa duela. Harixe eskaini dio liburuko lehen bertso sorta.


49. Heineken Jazzaldia uztailaren 23tik 27ra egin zen, Donostian, eta atsegin handiko giroan amaitu zen, artearen eta antolakuntzaren aldetik arrakasta handia lortuta, programaturiko ekitaldi ugarietan hainbeste jende bildu izanak eta komunikabideetako aipamen ezin hobeek erakusten dutenez.\n49. Heineken Jazzaldian guztira izandako entzule kopurua 140.000 ingurukoa izan zela kalkulatu da; ordaindu beharreko kontzertuetan, 12.650 lagun zenbatu ziren.\nPrograma 112 kontzertuk osatu zuten guztira; 78, doakoak, eta 17, berriz, Donostian zehar hainbat agertokitan. Denak ere normaltasun osoz burutu ziren, eguraldi ona lagun, oro har, 24ko gauean eroritako zaparrada bat edo beste kenduta.\nJaialdiaren jazz funtsa, ohi bezala, Trinitate plazan, Kursaaleko Auditorioan eta Victoria Eugenia Antzokian bildu zen.\nChick Coreak eta Stanley Clarkek emandako kontzertua –pianoa eta kontrabaxua duoan– Jazzaldiaren historiarako geratuko da. Entzuleek txalo-zartaka eskertu zuten Return to Forever-en bi sortzaileen musika-jakituria eta bien arteko elkarlana. Ia erori zen sabaia, bisean Bobby McFerrin agertu eta haiekin kantuan hasi zenean. McFerrin bezpera gauean jarduna zen Trinitate plazan, espiritualak kantatuz, eta laster bereganatu zituen entzuleak, agertokian ohi duen abegikortasunari esker.\nTriniko beste une berezi batzuk: Enrico Rava, europar jazzean buru dabilela berretsiz berriz ere bere Tribuarekin; John Scofield, inoiz baino indartsuago Überjam taldearen buru; Dave Holland Prism-ekin, bere banda ondoen konbinatuetako batekin; Sun Ra Centennial Arkestra, laurogeita hamar urtetik gora dituen Marshall Allen buru zuela, musika galaxien arteko espaziora jaurtiz, han baitabil Sun Raren espiritua; eta bi dama, bi abeslari handi: bat, beteranoa, Dee Dee Bridgewater egundokoa, eta bestea berriagoa, baina eskarmentu handikoa hala ere, Kristin Asbjornsen.\nKursaalera itzulita, errezital handiak eskaini zituzten Bugge ‘n’ Friends-ek, hots, Bugge Wesseltoft norvegiar musikari geldigaitzak boskote nazioaniztunaren buru gauzatutako azken proiektuak, eta Toshiko Akiyoshi eta Les Tabackin-en laukoteak.\nHain zuzen ere, Jazzaldiaren unerik hunkigarrienetako bat Donostiako Jazzaldia saria Toshiko Akiyoshi-ri eman zitzaionekoa izan zen. Antolatzaileek aitortza egin zioten hala jatorri japoniarreko emakume pianojole eta orkestra-zuzendari honen balio pertsonal eta artistikoari; bidea urratzea lortu baitzuen jazz-mundua gizonezkoen mende zegoen garai batean, eta batez ere Estatu Batuetan egiten zenaren mende. Sari ematea jendaurrean egin zen lehen aldiz; hain zuzen ere, Basque Culinary Center-en, eta hara bildutakoek gozatu egin zuten Toshiko Akiyoshik emandako kontzertutxoarekin eta ondoren eskaini zuen prentsaurrekoarekin.\nVictoria Eugenia Antzokiak abangoardiako jazzaren hiru kontzertu eskaini zituen: Muhal Richard Abrams pianojolea, Wadada Leo Smith tronpetajolea eta bere Ten Freedom Summers lan handia, eta An On Bast eta Maciej Fortuna poloniarrek Krzystof Penderecki konpositorearen filmetako soinu-bandak joz eman zutena. Eta Orchestre d’Hommes-Orchestres atsegingarriaren bi emanaldi, Kurt Weill-en kantak oinarri zituela.\nKontzerturik jendetsuenen artean, azkenetik hasi behar genuke, hau da, Agertoki Berdeko azken emanalditik, 26an: Vintage Trouble bete-betean aritu zen, eta entzuleek gogotik eskertu zuten. Hondartzan kontzertu gogoangarri asko izan ziren: Ray Davies, Kinks taldeko lider ohia; George Clinton bere Parliament/Funkadelic parrandarekin; Echo&The Bunnymen, rock britainiarraren ordezkariak; The Horrors bere estetika lotsagabearekin; James Vincent McMorrow eta bere ahots harrigarria; Austraren freskotasun gaztea; eta, amaitzeko, baina ez garrantzi gutxiago dutelako, Delorean euskalerritarrak, profeta beren lurrean: atzerrian, aretoak betetzen dituzte, eta Zurriolan ere jendetza batu zuten.\nSan Telmo Museoa, 2014an ere, leku aproposa izan zen arte-esperimentaziorako, Euskal Herriko eta Europako talentuen bilgune. John Tilburyk, Sabin Bikandik eta Kukai Dantza Konpainiak Bat-batean sorkuntza iradokitzailea eskaini zuten. Hura bezain iradokitzailea gertatu zen Telmo Trioren proposamena ere (Hasier Oleaga, Guillermo Lauzurica eta Fanfy bideoartista frantsesa). Iñaki Salvador pianojole donostiarrak bi arte-lotura emankor egin zituen bi musikari poloniarrekin: Andrzej Olejniczak eta Maciej Fortuna. Eta Aitor Furundarena akordeoilariak lan interesgarria burutu zuen Pascal Battus artista polifazetiko frantsesarekin.\nBasque Culinary Center-ek eta Mugaritz jatetxeak gastronomia eta musika konbinatu zituzten berriz ere. Eta agertoki berri gehiago izan zituen Jazzaldiak, ohikoez gainera; besteak beste, Botanika eta Dabadaba, Maria Cristina Hoteleko terraza eta San Martin merkatua.\nKursaaleko eta Nauticooleko terrazetatik eta Club Nauticoko terrazako agertoki goxotik, milaka pertsona pasatu ziren egunero, etengabe, beren gogoko musikaren bila etorrita.\nTxikijazzak, haurrentzako eta familientzako jazzaldi paraleloak, 2013an jasotako arrakasta biribila berretsi zuen bigarren aldiz ere. neska-mutikoek musika entzuteko, dantza egiteko, eskulanetan aritzeko eta, oro har, arteaz gozatzeko eta ikasteko aukera izan zuten. Aipatzekoak, esate baterako, danza jazz, funky, music box, perkusioa eta DJ tailerrak, sakelakorako aplikazio baten bitartez. Txikijazzeko kontzertuek maila handiko musikariak izan zituzten; besteak beste, René Marie, Joseba Irazoki, Mac Jeara’s Band, Rock’n’Kids Band eta Euskadiko Orkestra Sinfonikoaren Musika Gela.\nMusikaldiak lan handia egin zuen sare sozialetan, Instagram argazkien lehiaketa bultzatuz eta jarduera handia eraginez Facebook-en, non 10.000 jarraitzailetik gora izan baitziren; Twitter-en, berriz, 6.000tik gora.